title: Putkikirves

text: Putkikirves valettiin yleensä kaksiosaiseen muottiin, jossa kirveen kummallekin lapelle oli oma muotinpuolikas. Kun kirves valettiin, sidottiin muotinpuolikkaat yhteen ja niiden jättämään suuaukkoon työnnettiin kiilamainen sisäosa, jossa oli putkimaiset aukot sulan pronssin valumiselle muotin sisälle. Kun metalli jähmettyi, voitiin puoliskot avata, mutta kiilamainen osa jäi kirveen sisälle. Se oli todennäköisesti kuivaa savea tai puuta, joka sitten hakattiin pois.


title: Putkikirves

text: Putkikirveellä saattoi olla pyöreä-, soikea- tai kulmikas holkki. Kulmia voi olla neljä, kuusi tai kahdeksan. Putkikirves kiinnitettiin suoraan varteen sitomalla se siihen kiinni narulla tai hihnalla. Kirveen holkin kylkeen saatettiin valaa yksi tai kaksi lenkkiä narun kiinnitystä varten. Sitomista helpotettiin myös valamalla holkin suulle korotusrenkaita.


title: Kastren kunta

text: Kastren kunta sijaitsee Keski-Virossa Tartumaan maakunnassa.


title: Kastren kunta

text: Kunta sijaitsee Tarton kaakkoispuolella rajoittuen etelässä Põlvaan, lännessä Kambjaan, pohjoisessa Luunjaan ja Peipsiääreen sekä idässä Räpinaan.


title: Kastren kunta

text: Kastren kunta muodostettiin vuoden 2017 kuntauudistuksessa yhdistämällä Haaslavan, Mäksan ja Võnnun kunnat sekä kaksi Meeksin kunnan kylää (Järvselja ja Rõka). Kunnassa on 5 138 asukasta (1.1.2018).


title: Kastren kunta

text: Kunta muodostuu Roiun ja Võnnun pienkauppaloista (alevik) sekä 49 kylästä (küla). Kunnan keskuspaikka on Kurepalun kylä.


title: Kambjan kunta

text: Kambjan kunta sijaitsee Keski-Virossa Tartumaan maakunnassa.


title: Kambjan kunta

text: Kunta sijaitsee Tarton eteläpuolella rajoittuen etelässä Kanepiin ja Otepäähän, lännessä Nõoon, pohjoisessa Tarton kaupunkiin ja Luunjaan sekä idässä Kastreen ja Põlvaan.


title: Kambjan kunta

text: Kambjan kunta muodostettiin vuoden 2017 kuntauudistuksessa yhdistämällä vanha Kambjan kunta ja Ülenurmen kunta. Kunnassa on 10 511 asukasta (1.1.2018).


title: Kambjan kunta

text: Kunta muodostuu Kambjan, Külitsen, Ränin, Tõrvandin ja Ülenurmen pienkauppaloista (alevik) sekä 40 kylästä (küla). Kunnan keskuspaikka on Ülenurmen pienkauppala.


title: Kambjan kunta

text: Valtatie 2 Tartosta Võruun ja valtatie 3 Tartosta Valgaan kulkevat Kambjan kautta. Rautatiet Tartosta Valgaan ja Koidulaan kulkevat Kambjan kautta. Tarton lentoasema sijaitsee Kambjan kunnan Reolan kylässä, Ülenurmen pienkauppalan länsipuolella noin kymmenen kilometriä Tartosta lounaaseen.


title: Lucien Martin

text: Lucien Martin (30. toukokuuta 1908 Montreal – 29. lokakuuta 1950 Montreal) oli kanadalainen viulisti, säveltäjä ja kapellimestari. Hän sai varhaisimman viulunsoitonopetuksensa isältään Cyriceltä, joka oli viulisti ja jousisoitinrakentaja. Seitsemänvuotiaana hänet hyväksyttiin Claude Champagnen suosittelemana opiskelemaan Montrealin konservatorioon, jossa hänen nopea distymisensä johti kultamitalin saamiseen.


title: Lucien Martin

text: Martin opiskeli sittemmin Albert Chamberlandin, Alfred De Sèven ja Camille Couturen johdolla. Vuonna 1931 hän voitti Prix d'Europen ja vietti kaksi vuotta Ranskassa opiskellen Maurice Hayotin johdolla.


title: Lucien Martin

text: Palattuaan Kanadaan heinäkuussa 1933 Martin piti resitaaleja Montrealissa ja Québecissä. Hän asettui Montrealiin ja toimi muun muassa solistina Montrealin orkesterin toisessa konsertissa (4.2.1935), jossa esitettiin Max Bruchin 1. viulukonsertto. Martin vietti toisenkin jakson Pariisissa ja työskenteli Georges Enescun kanssa, mutta palasi Montrealiin ja toimi vuosina 1937–1938 Dubois-jousikvartetin toisena viulistina. Hän osallistui moniin radio-ohjelmiin ja johti julkisia konsertteja. Häneltä on säilynyt yksi julkaistu sävellys, laulu "La Chanson des belles", jonka sanat ovat Tristan Klingsorin käsialaa ja jonka kantaesitti Jeanne Desjardins CBC:n ohjelmassa "Sérénade pour cordes".


title: Jimmy Stevens

text: Jimmy Stevens (1910 tai 20-luku – helmikuu 1994), joka tunnettiin myös nimellä "Moses" oli vanuatulainen nationalisti ja poliitikko.


title: Jimmy Stevens

text: Stevens oli konservatiivisen Nagriamel-liikkeen johtaja. Hän julisti vuonna 1980 Espiritu Santon saaren itsenäiseksi nimellä "Vemeranan valtio". Vanuatu itsenäistyi saman vuoden heinäkuussa ja maan pääministeri Walter Lini valloitti Espiritu Santon Papua-Uuden-Guinean avulla elokuussa. Stevens vangittiin ja kookospähkinäsotana tunnettu kapina päättyi.


title: Jimmy Stevens

text: Stevensin oikeudenkäynnissä saatin selville, että Stevens ja Nagriamel olivat saaneet 250 000 dollaria rahoitusta yhdysvaltalaiselta Phoenix-säätiöltä. Phoenix-säätiö oli jo aiemmin yrittänyt luoda itsenäistä veroparatiisia Abacon saarelle Bahamassa. Stevens tuomittiin 14 vuodeksi vankeuteen. Hänen onnistui paeta vankilasta vuonna 1982, mutta hänet saatiin kiinni kaksi päivää myöhemmin. Stevens armahdettiin elokuussa 1991.


title: Jimmy Stevens

text: Stevensillä oli eurooppalaisia, malesilaisia, ja polynesialaisia juuria. Hän väitti isänsä olleen skotti jai äitinsä tongalainen. Hänellä väitettiin olleen 23 vaimoa ja nelisen tusinaa lapsia. Stevens kuoli vatsasyöpään Espiritu Santolla.


title: Ranskan avoin tennisturnaus 2018 – naisten nelinpeli

text: Bethanie Mattek-Sands ja Lucie Šafářová olivat puolustava mestaripari, mutta eivät pelanneet yhdessä tänä vuonna. Mattek-Sands pelasi Latisha Chanin kanssa ja Šafářová puolestaan Svetlana Kuznetsovan kanssa.


text: Barbora Krejčíková ja Kateřina Siniaková voittivat turnauksen.


title: Ranskan avoin tennisturnaus 2018 – miesten nelinpeli

text: Ryan Harrison ja Michael Venus olivat puolustava mestaripari, mutta eivät pelanneet yhdessä tänä vuonna. Harrison pelasi Vasek Pospisilin kanssa ja Venus puolestaan Raven Klaasenin kanssa.


text: Pierre-Hugues Herbert ja Nicolas Mahut voittivat turnauksen.


title: Kenedugu

text: Kenedugu () oli senufovaltio nykyisen Malin eteläosassa 1600-luvulta vuoteen 1898 saakka. Ennen joutumistaan ranskalaisten käsiin se käsitti myös osia nykyisestä Burkina Fasosta ja Norsunluurannikosta.


title: Kenedugu

text: Djulien 1600-luvulla perustamasta Kenedugusta tuli järjestäytynyt valtio Daoula Ba Traorén aikana 1700-luvun puolivälissä. 1800-luvulla sen hallitsijat eli "famat" kävivät sotia Kongin ja Bobo Dioulasson Wattara-hallitsijoiden kanssa. Vuosina 1840–1877 hallinnut Daoula Traoré laajensi aluetta ja lujitti valtansa julmin menetelmin. Hänen seuraajaansa Tieba Traoré, joka hallitsi vuosina 1887–1893, oli Kenedugun famoista merkittävin. Hän siirsi pääkaupungin Bougoulasta Sikassoon, alisti miniankat ja karkotti Samori Tourén joukot, jotka piirittivät suojamuurin ympäroimää Sikassoa viidentoista kuukauden ajan vuosina 1887–1888. Tieba selvisi piirityksestä liittoutumalla Louis Archinardin johtamien ranskalaisten kanssa, jotka lähettivät apuun kapteeni Quiquandonin ja 3 000 bambarasotilasta. Tieban kuoltua hallitsijaksi valittiin hänen veljensä Babemba Traoré. Hän kieltäytyi yhteistyöstä ranskalaisten kanssa vuonna 1898, jolloin nämä valloittivat Sikasson ja Babemba teki itsemurhan.


title: Theranos

text: Theranos (/ˈθɛrənoʊs) on yksityisessä omistuksessa oleva terveysteknologian yritys. Se tunnetaan valheellisista väitteistään, joiden mukaan se olisi kehittänyt vallankumouksellisen verikoemenetelmän.


title: Theranos

text: Theranosia ylistettiin olemassaolevien yritysten merkittäväksi haastajaksi ennen kuin paljastui, että yritys oli valehdellut ydinosaamisestaan. Sen perusti vuonna 2003 19-vuotias amerikkalainen Elizabeth Holmes. Theranos onnistui saamaan yli 700 miljoonaa dollaria  pääomasijoittajilta ja yksityisiltä sijoittajilta, ja sen arvo oli suurimmillaan 9 miljardia dollaria huippuvuosina 2013 ja 2014. Sijoittajat ja media ylistivät Theranosia läpimurroksi verentestausmarkkinoilla. Yhdysvaltojen verentestausmarkkinat ovat suuret, sillä vuotuinen liikevaihto laboratoriotestausten osalta on yli 70 miljardia dollaria Theranos väitti yhdessä vaiheessa, että sen tekemät verikokeet vaativat vain yhden sadasosan ja yhden tuhannesosan välissä olevan määrän verta kuin mitä verikokeisiin yleensä tarvitaan. Lisäksi se kertoi omien testiensä maksavan huomattavasti vähemmän kuin olemassa olevat testit. Tällaisia uudenlaisia testejä ei kuitenkaan missään vaiheessa ollut olemassa.


title: Theranos

text: Käännekohta tapahtui lokakuussa 2015, kun tutkiva journalisti John Carreyrou "Wall Street Journal" -lehdestä kyseenalaisti Theranoksen teknologian toimivuuden. Theranos on kohdannut lukuisia oikeudellisia ja kaupallisia haasteita, joita ovat esittänet muun muassa viranomaiset, sijoittajat, Yhdysvaltain arvopaperimarkkinoita valvova US Securities and Exchange Commission, Centers for Medicare ja Medicaid Services, osavaltioiden oikeusministerit, entiset liikekumppanit, potilaat ja muut tahot. Kesäkuussa 2016 arvioitiin, että Holmesin henkilökohtainen nettovarallisuus oli pudonnut 4,5 miljardista dollarista käytännössä nollaan. Yritys oli lähellä konkurssia, kunnes se sai 100 miljoonan dollarin investoinnin Fortress Investment Group -yhtiöltä vuonna 2017. Vuonna 2018 yhtiö on taas lähellä konkurssia.


title: Pikku-Piu

text: Kvaakku eli Pikku-Piu (engl. Yakky Doodle tai Yakky Doodle Duck) on Hanna-Barberan luoma ankkahahmo yhdysvaltalaisessa piirrossarjassa, jota esitettiin ensimmäistä kertaa Yhdysvalloissa vuonna 1961. Sarjasta tuotettiin 32 jaksoa putkeen, joiden esitys päättyi vuonna 1962. Jokaisessa jaksossa oli yhden Pikku-Piun animaation lisäksi yksi animaatio Vallu-Gaattorista, Jogi-karhusta, Hukki-hukasta sekä Leo Leijoharjasta. Sarjassa kerrotaan Pikku-Piun eli Kvaakun koirakaverista (Chopper) Jopesta, jonka nimeä kutsuttiin virallisesti Pontukseksi ja sitten viekkaasta ketusta (Fibber Foxista) eli Velmusta, joka yrittää saada Kvaakun tai Pikku Piun kiinni yhdellä suupalalla. Kvaakulla ei ole mitään järkeä puhua ärsyttäviä asioita, joista hänen kaverinsa Joppe ei tykkää, että häntä sanotaan näsäviisaaksi koiraksi, muttei Kvaakku pidä siitä, että Joppe sanoo häntä paviaaniksi. Kvaakku seikkaili ystäviensä kanssa lyhytanimaatiosarjassa, joka alkoi vuonna 1961 ja päättyi vuonna 1962.


title: Elvan kunta

text: Elvan kunta sijaitsee Keski-Virossa Tartumaan maakunnassa.


title: Elvan kunta

text: Kunta sijaitsee Tarton eteläpuolella ja Võrtsjärven itäpuolella ja rajoittuu etelässä Otepäähän, lännessä Tõrvaan ja Viljandiin, pohjoisessa Tarton kuntaan sekä idässä Tarton kaupunkiin ja Nõoon.


title: Elvan kunta

text: Elvan kunta muodostettiin vuoden 2017 kuntauudistuksessa yhdistämällä Elvan kaupunki, Kongutan, Puhjan, Rannun ja Rõngun kunnat sekä osa valgamaalaisista Paluperan ja Pukan kunnista. Kunnan virallinen asukasluku on 14 612 (1.1.2018).


title: Elvan kunta

text: Kunta muodostuu Elvan epäitsenäisestä kaupungista (linn, asustusüksus), Kurekülan, Käärdin, Puhjan, Rannun, Rõngun ja Ulilan pienkauppaloista (alevik) sekä 78 kylästä (küla). Kunnan keskuspaikka on Elvan kaupunki.


title: Elvan kunta

text: Valtatie 3 ja rautatie Tartosta Valgaan kulkevat Elvan kautta.


title: Oskari Autere

text: Oskari Aadolf Jonathan Autere, sukunimi aik. "Broms" (15. helmikuuta 1881 Mikkeli – 1. kesäkuuta 1928 Helsinki) oli suomalainen pankinjohtaja ja Tullihallituksen tilastokonttorin johtaja.


title: Oskari Autere

text: Autereen vanhemmat olivat kirkkoherra, lääninrovasti Bengt Adolf Broms ja Elin Mathilda Lovisa Molander. Hän pääsi ylioppilaaksi 1899 Porvoon ruotsalaisesta lyseosta ja valmistui Helsingin yliopistosta filosofian kandidaatiksi 1903 ja filosofian maisteriksi 1907. Autereen pääaineena oli tilastotiede, jota hän opiskeli myös ulkomailla.


title: Oskari Autere

text: Autere toimi tullihallituksen tilastokonttorissa ensin aktuaarina ja sitten konttorinjohtajana 1911–1918. Autere oli tullihallituksen vt. pääjohtajana 1917. Hän siirtyi sitten 1918 pankkialalle ja oli Maakuntain Keskus-Pankki oy:n apulaisjohtajana vuodesta 1922 alkaen. Autere oli jäsenenä tai sihteerinä useissa valtion komiteoissa.


title: Oskari Autere

text: Autere selvitti vuonna 1910 erillisen komitean toimeksiannosta yhteistyössä työväenyhdistysten kanssa niiden jäsenten työllisyyttä.


title: Oskari Autere

text: Autere oli naimisissa vuodesta 1909 Annie Aejmelaeuksen kanssa.


title: Anna sen soida

text: Anna sen soida on helmi-huhtikuussa 2018 esitetty musiikillinen viihdeohjelma, jossa julkkikset kisasivat musatietouden mestaruudesta.


title: Anna sen soida

text: Ohjelman juonsi Krista Siegfrids sekä joukkueina toimivat Arja Koriseva ja Ali Jahangiri.


title: Anna sen soida

text: Ohjelmassa joukkueet kilpailivat hittituntemuksellaan ja nopeudellaan, jossa napille nopeimmin hypännyt voitti eniten pisteitä. Biisivihjeet kilpailijoille tarjoili DJ Mista S ja lisäksi ohjelmassa nähtiin eturivin artistivieraita. Ohjelmaa voi pelata myös kotisohvalta Anna sen soida -sovelluksella, jossa katsojilla oli mahdollisuus kisata musatietämyksestä ja nopeudesta reaaliajassa. Ohjelman formaatti on ollut Ruotsissa ja Portugalissa.


title: Ruostekääpä

text: Ruostekääpä ("Phellinus ferrugineofuscus", syn. "Phellinidium ferrugineofuscum") on arinakääpiin luettava Suomessa harvinainen resupinaattinen eli lakiton tai pinnanmyötäinen kääpälaji, jonka itiöemät ovat vuoden tai parin ikäisiä eli suhteellisen lyhytikäisiä. Lajia tavatan yleensä lähinnä kaatuneissa kuusissa vanhoissa metsissä, ja se on Suomessa esiintymiseltään pohjoispainotteinen.Itiöemän reunus on leveähkö, ruskea, ja pillipinta on sangen tumma ruosteenruskea ja siinä on havaittavissa silkinkiilto. Leikkauspinnan pohjamaltoa on kuvattu tiilenväriseksi, ja pillistöä sivulta päin harmaanruskean sävyiseksi. Pillejä on viidestä kymmeneen millimetrillä. Itiöemän paksuus on tavallisesti alle 5 millimetriä. Laji on kuusivaltaisten vanhojen metsien arvoa osoittava indikaattorisieni ja se on valkolahottaja.


title: Ruostekääpä

text: Mikroskooppiset tuntomerkit ovat ruostekäävän osalla tärkeitä. Seetasolukko muodostuu huomattavan kapeista ja pitkänomaisista soluista, jotka ovat sangen selvästi kiteisiä. Niitä on niin paljon, että kuolleissa itiöemissä ei juuri näe alkeisrihmastoa. Alkeisrihmat ovat ilman sinkilöitä ja natiivina kellertäviä. Ne reagoivat metyylisineen (Cotton Blue) vaihtelevasti, Melzerin liuokseen (kaliumjodidin ja jodin seos) eivät mitenkään. Itse itiölavassa seetoja on hieman vähemmän. Mahdolliset kystidit kuvataan viinipullon muotoisiksi.


title: Gerich

text: Gerich ja von Gerich on sukunimi, joka on muun muassa seuraavilla henkilöillä:


title: Koutialan ylänkö

text: Koutialan ylänkö () on luonnonalue Malin kaakkoisosassa. Se rajoittuu pohjoisessa Nigerin sisämaasuistoon, idässä Banforan ylänköön sekä lännessä ja lounaassa Ylä-Nigerin ja Banin alueeseen.


title: Koutialan ylänkö

text: Helposti murenevasta hiekkakivestä koostuvan ylängön maisemaa leimaavat ylätasangot, eroosion muodostamat rinteet ja tulvalaaksot. Alue kuuluu Sudanin vyöhykkeeseen. Vuotuinen sademäärä on 650–1300 millimetriä. Kasvillisuus on etelässä metsä- ja puusavannia ja pohjoisessa pensassavannia. Tulvalaaksot ovat heinäsavannia. Koutialan ylänkö jakautuu neljään agroekologiseen vyöhykkeeseen, jotka ovat Kénédougou etelässä, Banin itäinen ja läntinen keskijuoksu alueen keskiosassa ja Falo pohjoisessa.


title: Timo Kannisto

text: Timo Kalervo Kannisto (25. maaliskuuta 1940 Kurikka – 23. huhtikuuta 2018 Helsinki) oli suomalainen arkkitehti. Kannisto kirjoitti ylioppilaaksi Karkkilan yhteiskoulun lukiosta 1958. Hän valmistui teknilliseen korkeakoulusta arkkitehdiksi 1968. Kannisto siirtyi heti arkkitehtitoimisto Toivo Korhosen palvelukseen, jossa hän työskenteli suurimman osan urastaan. Kannisto suunnitteli Kontulan, Myllypuron ja Mellunmäen metroasemat sekä Pukinmäen juna-aseman.Pasilan poliisitalo on Kanniston käsialaa kuten myös Tampereen teknillisen korkeakoulun päärakennus.


title: Petolinnut Suomen luonnossa

text: Petolinnut Suomen luonnossa on opaskirja, joka auttaa tunnistamaan Suomessa tavattavia petolintuja. Kirjan on julkaissut Otava vuonna 2018.


title: Petolinnut Suomen luonnossa

text: Kirjassa esitellään kaikki Suomessa tavatut päiväpetolinnut. Osa kuvista on ennen julkaisemattomia. Petolintujen tunnistamista vaikeuttaa niiden arkuus ja muita linturyhmiä suurempi yksilöllinen muuntelu. Kirjan tekijä Dick Forsman on tutkinut petolintuja yli neljäkymmentä vuotta ja on arvostettu petolintujen tutkija.


title: Petolinnut Suomen luonnossa

text: "Suomen Luonto" -lehdessä Jorma Laurila pitää kirjaa erinomaisena retkilukemisena ja apuna petolintujen tunnistamisessa. Kuvia hän pitää havainnollisina ja tekstiä napakkana.


title: Pentti Järvinen

text: Pentti Järvinen -nimisiä henkilöitä ovat:


title: Tikaskuoriaiset

text: Tikaskuoriaiset ("Trypodendron") on kovakuoriaisten lahkoon kuuluva kaarnakuoriaissuku. Sukuun kuuluvien lajien määrä on yli 30, mutta lajimäärä vaihtelee eri lähteissä.


title: Maximo Tolonen

text: Maximo Tolonen (s. 4. maaliskuuta 2001) on suomalainen jalkapalloilija.


title: Maximo Tolonen

text: Tolonen on kasvanut Espoon Mankkaalla. Hänen perheensä muutti Englantiin Cambridgeen Tolosen ollessa 5-vuotias. He asuivat Englannissa puolitoista vuotta. 10-vuotiaana hän muutti Skotlantiin, jossa hän pelasi Hibernianin junioreissa. Tolonen on käynyt peruskoulun englanniksi. Hän osaa myös espanjaa. Tolosen äiti on kotoisin Argentiinasta.


title: Kaikki synnit

text: Kaikki synnit on elokuvaohjaaja Mika Ronkaisen ja käsikirjoittaja Merja Aakon luoma suomalainen rikosdraamasarja, joka saa ensiesityksensä Elisa Viihteellä keväällä 2019. Sarja kuvattiin pääosin Oulun seudulla kesällä 2018.


title: Kaikki synnit

text: "Kaikki synnit" sijoittuu kuvitteelliseen pieneen Varjakan kuntaan Oulun kupeessa. Sarjan tyylilaji on ohjaaja Ronkaisen mukaan "Finnish weird". Sarjan päärooleissa esiintyvät Maria Sid, Johannes Holopainen ja Matti Ristinen.


title: Kaikki synnit

text: "Kaikki synnit" palkittiin pohjoismaiden tärkeimmän elokuvafestivaalin, Göteborgin elokuvajuhlien, kilpailussa parhaasta TV-draaman käsikirjoituksesta tammikuussa 2019. Palkinto oli suuruudeltaan 20 000 euroa.


title: Susan Wojcicki

text: Susan Wojcicki (s. 5. heinäkuuta 1968) on yhdysvaltalainen yritysjohtaja. Hän on toiminut YouTuben toimitusjohtajana helmikuusta 2014 lähtien. Kun Googlea perustettiin, sen toimipaikkana oli Wojcickin autotalli. Wojcicki on työskennellyt Googlella pitkään, ja on hoitanut kaksi Googlen suurinta yritysostoa: $1,65 miljardin YouTube-ostoksen vuonna 2006 ja $3,1 miljardin DoubleClick-ostoksen vuonna 2007.


title: The Supremes A’ Go-Go

text: The Supremes A’ Go–Go on yhdysvaltalaisen tyttöbändin The Supremesin yhdeksäs studioalbumi, jonka julkaisi Motown elokuussa 1966. Se oli ensimmäinen tyttöbändin albumi, joka pääsi Billboard 200 -albumilistan ensimmäiselle sijalle.


title: Monikirjaajat

text: Monikirjaajat ("Polygraphus") on kovakuoriaisten lahkoon kuuluva kaarnakuoriaissuku. Sukuun kuuluvien lajien määrä on yli 100, mutta vaihtelee eri lähteissä.


title: Raleigh-luokka (LPD)

text: Raleigh-luokka oli Yhdysvaltain laivaston kolmen 1960-luvulla valmistetun aluksen muodostama maihinnousualusluokka ().


title: Corentin Tolisso

text: Corentin Tolisso (s. 3. elokuuta 1994 Tarare, Ranska) on ranskalainen jalkapalloilija. Pelipaikaltaan hän on keskikenttäpelaaja.


title: Corentin Tolisso

text: Tolisso teki ensiesiintymisensä pääsarjatasolla Ranskan Ligue 1:ssä 10. elokuuta 2013, kun hänen edustamansa Lyon voitti Nicen kotonaan 4–0. Hän pelasi Lyonissa neljä Ranskan pääsarjakautta vuosina 2013–2017. Kesällä 2017 Tolisso siirtyi Bayern Müncheniin 41,5 miljoonan euron siirtosummalla. Hän on voittanut seurassa Saksan-mestaruuden 2017–2018 ja DFL-Supercupin 2017.


title: Corentin Tolisso

text: Ranskan A-maajoukkueessa Tolisso pelasi ensimmäisen ottelunsa 28. maaliskuuta 2017 Espanjaa vastaan. Tolisso pelasi kaksi ottelua.


title: Mauritanian kansalliskirjasto

text: Mauritanian kansalliskirjasto (; ) on vuonna 1965 perustettu, länsiafrikkalaisen Mauritanian pääkaupungista Nouakchottista käsin toimiva kansalliskirjasto.


title: Mauritanian kansalliskirjasto

text: Kansalliskirjasto pyrkii kansallisen painetun aineiston keräämiseen, konservoimiseen ja esilläpitoon. Kirjastolla on seitsemän alueellista toimipistettä. Valtion budjettivaroin ylläpidetyssä Mauritanian kansalliskirjastossa työskentelee noin 40 henkilöä. Kirjasto on saanut myös ulkomaista tukea toimintansa kehittämiseen, esimerkiksi aineiston digitalisointiin. Kirjasto on kansainvälisen kirjastojärjestön (IFLA), Unescon kirjastoverkoston (UNAL) ja ranskankielisen kirjastoverkoston (Francophone Libraries) jäsen.


title: Mauritanian kansalliskirjasto

text:
Mauritanian kansalliskirjaston kokoelma on kooltaan melko vaatimaton. Alkuvuodesta 1971 kirjastolla oli 4 750 teosta ja erään tuoreemman, mutta päiväämättömän arvion mukaan kokoelmat kattaisivat nyttemmin 10 000 teosta.
YK:n erityisjärjestö Unescon mukaan mukaan Mauritanian aikuisväestöstä (yli 15-vuotiaat) lukutaitoisia oli vain 45,5 prosenttia (vuonna 2007).


title: Trifenyylitinahydroksidi

text: Trifenyylitinahydroksidi eli fentinahydroksidi (CHSnOH) on organotinayhdisteisiin kuuluva orgaaninen yhdiste. Yhdistettä käytetään maataloudessa sienimyrkkynä. Euroopan unionin alueella trifenyylitinahydroksidin käyttö on kiellettyä.


title: Trifenyylitinahydroksidi

text: Huoneenlämpötilassa trifenyylitinahydroksidi on väritöntä tai kellertävää kiteistä ainetta. Yhdiste on käytännöllisesti katsoen veteen liukenematonta, mutta liukenee moniin orgaanisiin liuottimiin esimerkiksi asetoniin, dietyylieetteriin, dikloorimetaaniin ja vähäisessä määrin etanoliin ja bentseeniin. Trifenyylitinahydroksidin fungisidiset ominaisuudet perustuvat siihen, että se estää oksidatiivisen fosforylaation ja siten solujen tarvitseman ATP:n biosynteesin. Trifenyylitinahydroksidi ärsyttää ihoa, silmiä ja hengitysteitä. Yhdiste on todennäköisesti karsinogeenista ja aiheuttaa mutaatioita. Trifenyylitinahydroksidi on myös myrkyllistä luonnossa erityisesti vesieliöille.


title: Trifenyylitinahydroksidi

text: Trifenyylitinahydroksidia valmistetaan hydrolysoimalla trifenyylitinakloridia emäksen esimerkiksi natriumhydroksidin avulla. Trifenyylitinahydroksidiä käytetään maataloudessa sienimyrkkynä muun muassa peruna-, porkkana-, sokerijuurikas- ja pekaanipähkinäviljelmillä. Aine levitetään jauheena tai liuoksena. Trifenyylitinahydroksidi on hyväksytty torjunta-aineena Yhdysvalloissa. Euroopan unionin alueella yhdisteen käyttö kiellettiin vuonna 2002.


title: Ruostekäävät

text: Ruostekäävät ("Phellinidium") on kääpäsuku, joka ollaan erottamassa arinakäävistä ("Phellinus") omaksi suvukseen, koska se vaikuttaa selkeästi eri kladilta pitkine seetamuodostelmineen. Sukua ehdotti tieteelliseen käyttöön ensimmäisenä tšekkiläinen mykologi František Kotlaba vuonna 1968. Sukuun kuuluvat nykykäsityksen mukaan (2013) lajit "P. fragrans", "P. pouzarii" vastikään tieteellisen yhteisön uutena hyväksymä "P. asiaticum". Ainoa Suomesta tunnettu suvun laji on ruostekääpä ("P. ferrugineofuscum").


title: Ruostekäävät

text: Samaan sukuun on liitetty toisinaan myös "P. orientale", "P. rufitinctum" sekä myös "P. aciferum", "P. cryptocystidiatum", "P. lamaënse", "P. noxium", "P. sulphurascens" ja "P. weirii", mutta ne lienevät sittenkin jossain määrin eri kehityslinjaa – kenties kuitenkin samaan sukuun toistaiseksi laskettavia. "Pyrrhoderma"-sienisuku on ruostekääville läheinen.


title: Bitfactor

text: Bitfactor Oy on vuonna 2013 perustettu suomalainen digitaalisten palvelujen asiantuntijayritys. Yrityksen päätoimiala ohjelmistojen suunnittelu ja valmistus. Toimitusjohtajana toimii Antti Pelkonen.


title: Bitfactor

text: Maaliskuussa 2018 Bitfactor ilmoitti ICT-alan palveluyhtiö Viria Oyj:n investoivan yritykseen vauhdittaen sen kasvua ja mahdollistaen Bitfactorille laajempien palvelujen tarjoamisen. Bitfactor liittyi osaksi konsernia jatkaen kuitenkin itsenäisenä yhtiönä. Vuonna 2018 yritys työllistää noin 150 työntekijää ja vuonna 2017 sen liikevaihto oli noin 13,4 miljoonaa euroa.


title: Bitfactor

text: Yritys on muun muassa kehittänyt bussiyhtiö Savonlinjalle palvelukokonaisuuden, joka palkittiin Grand One 2018 -kilpailussa Paras mobiilipalvelu- ja Paras UX-design-sarjoissa. Lisäksi Bitfactor on ollut mukana kehittämässä esimerkiksi Oura-hyvinvointisormuksen mobiilisovellusta.


title: Nigerin kansallisarkistohallinto

text: Nigerin kansallisarkistohallinto (; ) on vuonna 1953 perustettu Nigerin pääkaupungissa Niameyssä toimiva valtiollinen laitos. Se vastaa kansallisarkiston tehtävien ohella myös monista tyypillisistä kansalliskirjaston toiminnoista, kuten painotuotteiden ISSN-/ISBN-numeroinnista ja kerää maassa julkaistujen painotuotteiden vapaakappaleet. Laitoksen johtaja on M. Habou Boukari (lokakuussa 2017).


title: Nigerin kansallisarkistohallinto

text: Nigerin kansallisarkistolla on useita alueellisia toimipisteitä. Vuonna 2006 Tahouan, Dosson ja Agadezin toimipisteissä oli ammatillista henkilökuntaa ja ne palvelivat myös vierailijoita. Sen sijaan Diffan, Maradin, Tillabérin ja Zinderin toimipisteet toimivat henkilökuntavajeen vuoksi vaatimattomina yleisöltä suljettuina aineistovarastoina.


title: Nigerin kansallisarkistohallinto

text: YK:n erityisjärjestö Unescon mukaan vain 15,5 prosenttia Nigerin aikuisväestöstä (yli 15-vuotiaat) oli lukutaitoisia (vuonna 2012). YK:n kehitysohjelma UNEPin tilastoi Nigerin vuonna 2015 maailman alhaisimman lukutaitoprosentin maana, jossa ainoastaan 19,1 % aikuisista oli lukutaitoisia.


title: Caroline Dolehide

text: Caroline Dolehide (s. 5. syyskuuta 1998 Hinsdale, Illinois) on yhdysvaltalainen tennispelaaja. Hän on sijoittunut parhaimmillaan kaksinpelissä WTA-listan sijalle 120 huhtikuussa 2018. Nelinpelissä hän on ollut parhaimmillaan sijalla 99 marraskuussa 2017. Dolehide pelasi grand slam -turnauksen pääsarjassa ensimmäisen kerran Ranskan avoimissa 2018.


title: Luettelo jalkapallon Suomen Cupin loppuotteluista

text: Tämä on luettelo jalkapallon Suomen Cupin loppuotteluista.


text: "1975 ja 1976 loppuottelut pelattiin vasta seuraavana vuonna. 1978 pelattiin kaksiosainen loppuottelu."


title: Mihail Tšehov

text: Mihail Tšehov (29. elokuuta 1891 Pietari – 30. syyskuuta 1955 Los Angeles) oli venäläinen näyttelijä ja teatteripedagogi. Hän oli Anton Tšehovin veljen, kirjailija-toimittaja Aleksandr Tšehovin poika. Venäjällä Mihail Tšehovia on pidetty aikansa etevimpänä näyttelijänä.


title: Mihail Tšehov

text: Tšehov oli Moskovan taiteellisen teatterin johtajan Konstantin Stanislavskin tähtioppilas, ja hän esiintyi vuodesta 1912 sekä teatterin studiossa että päänäyttämöllä. Hän myös johti itse Stanislavskin perustamasta studiosta muodostettua Toista Moskovan taiteellista akateemista teatteria. Vuonna 1928 Tšehov muutti pois Venäjältä ja työskenteli sen jälkeen Euroopassa ja Yhdysvalloissa ohjaajana ja opettajana nimellä Michael Chekhov. Hän omistautui myöhemmin erityisesti näyttelijän metodien opetukselle ja kirjoittamiselle työskennellessään eri teattereissa ja studioissa. Tšehov sai vahvoja vaikutteita saksalaisen filosofin Rudolf Steinerin (1861–1925) antroposofiasta ja tämän kehittämästä metodista puheen ja liikkeen yhdistämiseksi, eurytmiasta.


title: Mihail Tšehov

text: Vuonna 1943 Tšehov muutti Los Angelesiin, jossa hän eli kuolemaansa asti. Tšehov kokosi keskeiset ajatuksensa vuonna 1946 julkaistuun teokseen "Näyttelijän tekniikasta", joka sisältää hänen käytännön harjoituksensa, näytelmäanalyysejä ja pohdintaa taiteesta ja esteettisistä kategorioista sekä näyttelijän missiosta. Teoksen on suomentanut dosentti Liisa Byckling, joka on julkaissut Mihail Tšehovista myös väitöskirjan ja useita muita tutkimuksia. Tšehov näytteli myös kymmenessä Hollywood-elokuvassa, muun muassa Alfred Hitchcockin ohjaamassa elokuvassa Noiduttu (1945), josta hän sai Oscar-ehdokkuuden.


title: Mihail Tšehov

text: Tšehovin ajattelussa atmosfääri on esityksen ”sielu”, kun taas esityksen ”ruumis” on sen näkyvä osa. Atmosfääri tarkoittaa eräänlaista tunnetilaa, jonka mukaan sanojen sisältö ja tilanteet voivat muuttua. Tšehovin mukaan atmosfääri on esityksen ydin ja johtava idea, jota esitys säteilee, ja ”sitä pitää kuunnella kuin musiikkia”. Tšehovin kehittämiä näyttelijäntyön metodeja sovelletaan yhä ympäri maailmaa, muun muassa monissa Euroopan maissa, Yhdysvalloissa ja Japanissa.


title: Mihail Tšehov

text: Mihail Tšehov -tekniikaksi kutsuttua psykofyysistä näyttelijäntyön tekniikkaa opetetaan myös Suomessa Taideyliopiston Teatterikorkeakoulussa. Suomalainen teatteriohjaaja ja näyttelijäpedagogi Marjo-Riikka Mäkelä ohjaa ja kouluttaa näyttelijöitä Mihail Tšehov -tekniikan avulla Los Angelesissa.


title: Antiikkisaagat

text: Antiikkisaagat () ovat keskiajan Islannissa kirjoitettuja kansankielisiä saagoja, jotka pohjautuvat yhdelle tai useammalle latinankieliselle historianteokselle. Islantilaisen historian sijaan ne käsittelevät keskiaikaista maailmanhistoriaa, mutta liittyvät islantilaisen proosamuotoisen kerronnan perinteeseen. Antiikkisaagoja on alettu laatia Islannissa jo varhain, todennäköisesti jo 1100-luvulla. Osa niistä on todennäköisesti vanhempia kuin suulliselle kertomusperinteelle pohjautuvat islantilaiset saagat, kuten islantilaissaagat ja kuningassaagat. Vaikka suurin osa saagoista yleensä on anonyymejä, antiikkisaagojen laatijoista tiedetään nimeltä ainakin kaksi, Þingeyrarin luostarin munkki Gunnlaugur Leifsson (k. 1218/1219) sekä kirkkoherra Brandr Jónsson (k. 1264). Termin ”antiikkisaagat” esitteli ja otti käyttöön Stefanie Würth vuonna 1998 ilmestyneessä tutkimuksessaan "Der ”Antikenroman” in der isländischen Literatur des Mittelalters". Tätä ennen antiikkisaagat oli monessa yhteydessä luokiteltu käännettyihin ritarisaagoihin. Antiikkisaagoja ei ole suomennettu.


title: Antiikkisaagat

text: Antiikkisaagoista puhutaan joskus käännöksinä. Käytännössä antiikkisaagat eivät kuitenkaan ole ”käännöksiä” sanan nykymerkityksessä, sillä ne eivät ole identtisiä taustalla vaikuttaneiden alkuperäistekstien kanssa. Tekstin kääntäjä on monesti muokannut tekstiä omien tavoitteidensa tai työn tilaajan tavoitteiden mukaisesti. Käännöksestä on voitu jättää pois tarpeettomaksi koettuja kohtia ja tekstiä on voitu lyhentää. Vaikeaselkoisia kohtia tai kulttuurille vieraita aiheita on voitu selittää laajemmin. Päämääränä on ollut, että teksti oli keskiajan islantilaisten aikalaislukijoiden ymmärrettävissä. Yksittäinen antiikkisaaga ei myöskään välttämättä pohjautunut yhdelle vaan useammalle latinankieliselle teokselle, jolloin itse saaga oli useiden lähteiden tietoja yhdistelemällä laadittu kokoelma. Useat esikuvina toimineet latinankieliset lähteet olivat runomuodossa, kun taas antiikkisaagat ovat proosamuotoisia kertomuksia. Käännösten sijaan antiikkisaagoista voidaankin puhua latinankielisiin teoksiin pohjautuvina mukaelmina ja uudelleenkirjoitelmina.


title: Antiikkisaagat

text: Antiikkisaagoihin yleensä luettuja tekstejä on kuusi: "Rómverja saga", "Alexanders saga", "Trójumanna saga", "Gyðinga saaga", "Bretar sögur" sekä "Veraldar saga".


title: Antiikkisaagat

text: Rómverja saga (”Roomalaisten saaga”) pohjautuu Sallustiuksen teoksille "Bellum Iugurthinum" (suom. "Jugurthan sota") ja "Coniuratio Catilinae" (suom. "Catilinan salaliitto") sekä Lucanuksen teokselle "Pharsalia" ("Bellum civile" eli ”sisällissota”). Ajallisesti "Rómverja saga" kattaa keskiaikaisesta maailmanhistoriasta ajanjakson Rooman tasavallan ajasta varhaisen Rooman imperiumin aikaan. "Rómverja saga" on kirjoitettu mahdollisesti vuoden 1180 paikkeilla Skálholtin piispanistuimen läheisyydessä, ja se on säilynyt kahtena eri versiona.


title: Antiikkisaagat

text: Veraldar saga (”Maailman saaga”) aloittaa kertomuksensa maailman luomisesta ja kertoo keskiaikaisen maailmanhistorian merkkitapahtumista ja -henkilöistä 1100-luvun lopulle saakka. Aiemmin oletettiin, että "Veraldar saga" olisi pohjautunut jollekin tuntemattomalle latinankieliselle tekstille. "Veraldar saga" on kuitenkin todennäköisesti useamman eri lähteen pohjalta laadittu kronikkamainen teksti. Kirjoittaja on ammentanut yhdistellen tietoa esimerkiksi Isidorus Sevillalaisen ja Beda Venerabiliksen kronikoista, Petrus Comestorin teoksesta "Historia Scholastica" sekä Raamatusta ja sen kommentaareista. "Veraldar saga" on kirjoitettu Skálholtin piispanistuimen läheisyydessä "Rómverja sagan" tavoin. Teosten välillä on yhteyksiä, esimerkiksi lainauksia, mutta on epävarmaa, kumpi teksteistä on laadittu ensin. Kumpikin teos on yhdistetty islantilaiseen oppineeseen Gizurr Hallssoniin (k. 1206).


title: Antiikkisaagat

text: Breta sögur (”Brittien saagat”) pohjautuu Geoffrey Monmouthilaisen teokselle "Historia regum Britanniae". Saaga on laadittu arvioiden mukaan hieman vuoden 1200 jälkeen, mutta sen alkuperäinen versio ei ole säilynyt. "Breta sögur" on säilynyt kahtena eri versiona. Toinen, lyhyempi, tiiviimpi ja historiallisen tiedon välittämiseen keskittynyt versio on säilynyt "Hauksbók"-nimisessä kokoelmakäsikirjoituksessa (AM 544 4to), joka on laadittu 1300-luvun alkupuolella. Pitemmän version varhaisin käsikirjoitus AM 573 4to on 1300-luvulta. Pitempi versio poikkeaa lyhyemmästä tyylillisesti, sillä se muistuttaa enemmän arturiaanista ritariromaania.


title: Antiikkisaagat

text: Trójumanna saga (”Troijalaisten saaga”) kertoo Troijan sodasta ja sen sankareista. Saaga on säilynyt kolmena eri versiona. Versiosta riippuen sen tekstin esikuvana ovat olleet Vergiliuksen Aeneis, Homeroksen Iliaan latinankielinen versio ("Ilias latina"), Dares Fryygialaisen "De excidio Troiae historia" sekä Ovidiuksen "Heroides" ja "Metamorphoseon libri" (suom. Muodonmuutoksia). On pidetty todennäköisenä, että Troijan sodasta on tunnettu Islannissa jokin latinankielinen versio jo 1100-luvulla, mutta että "Trójumanna saga" olisi kirjoitettu Islannissa joko 1200-luvun alussa tai kuningas Haakon IV:n aikana.


title: Antiikkisaagat

text: Gyðinga saga (”Juutalaisten saaga”) kuvaa ajanjaksoa Aleksanteri Suuren aikakauden sekä Pontius Pilatuksen kuoleman välillä (333 eKr.– 50 jKr.) Saagan pohjana ovat olleet Makkabilaiskirjat, Petrus Comestorin "Historia scholastica" sekä 1100-luvun lopulta peräisin ollut teos "Historia apocrypha". Keskiajalla "Gyðinga sagaa" luettiin osana maailmanhistoriaa, kun taas reformaation jälkeen alettiin kiinnittää enemmän huomiota sen uskonnolliseen ulottuvuuteen. Saagasta on säilynyt kaksi versiota. Nuoremman ja lyhyemmän version pääkäsikirjoituksessa AM 226 fol (1300-l.) saagan kääntäjäksi mainitaan pappi ("prestr") Brandr Jónsson (k. 1264).


title: Antiikkisaagat

text: Alexanders saga ("Aleksanterin saaga") on proosamuotoinen käännös Aleksanteri Suuren elämästä ja teoista kertovasta teoksesta "Alexandreis". Alkuperäisen eeppisen runoelman oli laatinut 1100-luvulla elänyt Gautier de Châtillon. Käsikirjoituksessa AM 226 fol mainitaan "Alexanders sagan" kääntäjäksi piispa ("byskup") Brandr Jónsson ja käännöksen toimeksiantajaksi Norjan kuningas Magnús VI Haakoninpoika. Tiedon perusteella on päätelty, että "Alexanders saga" kirjoitettiin 1260-luvun alussa tai hieman sitä ennen. Koska alkuperäisteksti "Alexandreis" oli 1200-luvulla suosittu oppikirja, on mahdollista, että käännöstä on käytetty koulukirjana myös keskiajan Islannissa.


title: Pearland

text: Pearland on kaupunki Texasin osavaltiossa, Yhdysvalloissa. Se on osa Houston–The Woodlands–Sugar Landin suurkaupunkialuetta. Kaupungin väkiluku oli vuoden väestönlaskennassa 91 252. Pearland kuuluu pääosin Brazorian piirikunnassa. Pieni osa kaupungista kuuluu myös Fort Bendin- ja Harrisin piirikuntiin. Vuonna 2015 väkiluku oli 108 821.


title: Aapo Kiljunen

text: Aapo Kiljunen (s. 24. tammikuuta 1986 Mikkeli) on suomalainen jalkapalloilija. Pelipaikaltaan hän on maalivahti.


title: Aapo Kiljunen

text: Kiljunen pelasi yhden Veikkausliigan ottelun Myllykosken Pallo -47:ssä kaudella 2005, jolla MYPA voitti Suomen-mestaruuden. Ykkösessä Kiljunen pelasi 57 ottelua vuosina 2007–2008 ja 2010–2012. Hän edusti Ykkösessä Tampereen Pallo-Veikkoja, Vasa IFK:ta ja Viikinkejä.


title: Gongasso

text: Gongasso on maalaiskunta ja sen keskuskylä Sikasson alueen Sikasson piirissä Malissa. Se sijaitsee 30 kilometriä Sikassosta luoteeseen. Kunnassa on 8 800 ja kylässä 1 600 asukasta (vuonna 2009).


title: Gongasso

text: Gongasson kunta rajoittuu pohjoisessa Sikasson piirin Sanzanan, idässä Klélan ja Faman, etelässä Pimpernan ja Natienin sekä lännessä Farakalan, Kapolondougoun ja Doumanaban kuntiin. Maisemaa leimaavat länsiosan ylängöt. Pysyviä vesistöjä ei ole. Seutu kuuluu sudanilais-sahelilaiseen vyöhykkeeseen.


title: Gongasso

text: Kuntaan kuuluu 11 kylää.


title: Gongasso

text: Gongasson kautta kulkee Sikasson ja Koutialan välinen maantie RN11. Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, hirssi, maissi, durra, riisi, lehmänpapu ja maapähkinä. Kotieläimiä ovat naudat, lampaat, vuohet ja aasit. Gongassossa pidetään viikoittaiset markkinat.


title: Toyota Motor Manufacturing Indiana

text: Toyota Motor Manufacturing Indiana, Inc. (TMMI) on autotehdas, joka sijaitsee Indianan osavaltion Gibosonin piirikunnassa, Princetonin ja Fort Branchin välillä. Se on osa Toyota Motor Engineering & Manufacturing North Americaa, jonka japanilainen Toyota Motor Corporation omistaa. TMMI on Evansvillen alueen suurin työnantaja.


title: Toyota Motor Manufacturing Indiana

text: Tehdas valmistui vuonna 1996, ja se full-size -luokan pick-upin valmistuksen Yhdysvaltain markkinoille. Toyota Tundran valmistus alkoi vuonna 1999. Ennen sitä tehtaalla valmistettiin Toyota T100 -mallia. Toyota Sequoian valmistus alkoi 2000.


title: Toyota Motor Manufacturing Indiana

text: Tila-auto Siennan valmistus siirrettiin TMMI:lle vuonna 2003. Toyota lopetti Tundran valmistuksen TMMI:llä vuonna 2008, ja aloitti kokoonpanon Toyota Motor Manufacturing Texas -tehtaalla, San Antoniossa. Toyota Highlanderin valmistus siirrettiin TMMI:lle 2009.


title: Toyota Motor Manufacturing Indiana

text: Tehdas on jaettu kahteen osaan; "länsitehdas" valmistaa Highlander- ja Sequoia -malleja, ja "itätehdas" valmistaa Siennaa sekä Highlanderia. Kaikki Toyota Highlanderit valmistetaan TMMI:llä lukuun ottamatta Kiinan markkinoille tarkoitettuja autoja, joita valmistaan Kiinassa.


title: Puut, linnut ja taivas

text: Puut, linnut ja taivas on Kikka Laitinen Co.:n seitsemäs studioalbumi, joka julkaistiin toukokuussa 2018. Sen on äänittänyt ja miksannut Risto Hemmi Finnvoxilla vuosina 2017–2018, ja sen masteroi Pauli Saastamoinen vuonna 2018.


title: Puut, linnut ja taivas

text: Kaikki kappaleet säveltänyt ja sanoittanut Kikka Laitinen sekä sovittanut Kikka Laitinen Co.


title: Kabarasso

text: Kabarasso on maalaiskunta ja sen keskuskylä Sikasson alueen Sikasson piirissä Malissa. Se sijaitsee 95 kilometriä Sikassosta luoteeseen. Kunnassa on 8 500 ja kylässä 1 300 asukasta (vuonna 2009).


title: Kabarasso

text: Kabarasson kunta rajoittuu idässä Sikasson piirin Kouoron, etelässä Kourouman ja Kignanin, lännessä Dialakoron sekä pohjoisessa Dogonin ja Koutialan piirin Faguin kuntiin. Maisemaa leimaavat ylängöt ja kukkulat. Alueella virtaa Banifingin sivujoki. Seutu kuuluu sudanilais-sahelilaiseen vyöhykkeeseen. Kasvillisuus on metsäsavannia.


title: Kabarasso

text: Kuntaan kuuluu 11 kylää. Asukkaat ovat senufoja, bambaroita, miniankoja ja fulbeja. Yleisin kieli on senufo, mutta yhteisenä kielenä käytetään bambaraa. Vallitsevat uskonnot ovat islam ja animismi.


title: Kabarasso

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi ja myytäväksi kasvatettava puuvilla. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan keräilyä, pienimuotoista kaupankäyntiä ja käsityöammatteja.


title: Kikka Laitinen Co.

text: Kikka Laitinen Co. on suomalainen rockyhtye, joka perustettiin vuonna 1992. Yhtye on julkaissut 8 albumia, joista tuorein on vuonna 2018 julkaistu "Puut, linnut ja taivas".


title: Kaboïla

text: Kaboïla on maalaiskunta ja sen keskuskylä Sikasson alueen Sikasson piirissä Malissa. Se sijaitsee 15 kilometriä Sikassosta etelään. Kunnassa on 27 300 ja kylässä 3 300 asukasta (vuonna 2009).


title: Kaboïla

text: Kaboïlan kunta rajoittuu pohjoisessa Sikasson, koillisessa Finkolon, lännessä Lobougoulan ja Kapalan ja etelässä Kadiolon piirin Kaïn kuntiin sekä idässä Burkina Fasoon. Alue on pinnanmuodostukseltaan lähinnä tasankoa. Pysyviä vesistöjä ei ole. Seutu kuuluu sudanilais-sahelilaiseen vyöhykkeeseen. Kasvillisuus on heinä- ja pensassavannia.


title: Kaboïla

text: Kuntaan kuuluu 26 kylää. Asukkaat ovat samoja, senufoja, mandinkoja ja fulbeja. Vallitsevat uskonnot ovat islam ja animismi.


title: Kaboïla

text: Kaboïlan kautta kulkee Sikassosta Norsunluurannikon rajalle johtava maantie RN7. Seudun pääelinkeino on maanviljely. Tärkeimmät viljelykasvit ovat puuvilla, maissi, hirssi, durra, riisi ja maapähkinä. Lisäksi harjoitetaan karjanhoitoa ja pienimuotoista kaupankäyntiä. Tärkein kauppapaikka on Dallé.


title: Toyota T100

text: Toyota T100 on Toyota Motor Corporationin valmistama lava-auto. Autoa valmistettiin Tokyossa, Japanissa ja Toyota Motor Manufacturing Indiana -tehtaalla, Indianan osavaltiossa, Yhdysvalloista.


title: Kafouziéla

text: Kafouziéla on maalaiskunta ja sen keskuskylä Sikasson alueen Sikasson piirissä Malissa. Se sijaitsee 20 kilometriä Sikassosta koilliseen. Kunnassa on 6 400 ja kylässä 1 900 asukasta (vuonna 2009).


title: Kafouziéla

text: Kafouziélan kunta rajoittuu koillisessa Sikasson piirin Faman, kaakossa Zangaradougoun ja luoteessa Diomaténén kuntiin. Maisemaa leimavat kunnan keskeltä jakava pitkä kukkula ja itäosan tulvatasanko. Seutu kuuluu Sudanin vyöhykkeeseen. Kasvillisuus on lähinnä pensassavannia.


title: Kafouziéla

text: Kuntaan kuuluu kuusi kylää. Asukkaat ovat etupäässä senufoja. Lisäksi on miniankoja ja fulbeja. Vallitseva uskonto on islam.


title: Kafouziéla

text: Paikallisia elinkeinoja ovat maanviljely, karjanhoito ja pienimuotoinen kaupankäynti. Tärkeimmät viljelykasvit ovat puuvilla, maissi, hirssi, durra, riisi ja peruna. Kotieläimiä ovat naudat, lampaat, vuohet ja aasit. Kafouziélassa pidetään viikoittaiset markkinat.


title: Kapala (Sikasson piiri)

text: Kapala on maalaiskunta ja sen keskuskylä Sikasson alueen Sikasson piirissä Malissa. Se sijaitsee 30 kilometriä Sikassosta etelään. Kunnassa on 10 300 ja kylässä 2 200 asukasta (vuonna 2009).


title: Kapala (Sikasson piiri)

text: Kapalan kunta rajoittuu idässä ja etelässä Sikasson piirin Kaboïlan, lännessä Lobougoulan ja pohjoisessa Sokourani-Missirikoron kuntiin. Maisemaa leimaavat tasangot ja kukkulat. Pysyviä vesistöjä ei ole. Seutu kuuluu sudanilais-guinealaiseen vyöhykkeeseen. Kasvillisuus on metsäsavannia ja metsää.


title: Kapala (Sikasson piiri)

text: Kuntaan kuuluu yhdeksän kylää. Asukkaat ovat etupäässä senufoja, mandinkoja ja djulia. Uskontoja ovat islam, kristinusko ja animismi.


title: Kapala (Sikasson piiri)

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra, vihannekset ja hedelmät. Myytäväksi kasvatetaan puuvillaa. Lisäksi harjoitetaan vähäisessä määrin käsityöammatteja, kalastusta ja keräilyä.


title: Cineflix

text: Cineflix Media on kanadalainen televisioyhtiö, joka tuottaa dokumentteja ja muita TV-formaatteja eri TV-kanaville. Tuotantoa markkinoidaan ja lähetetään maailmanlaajuisesti.


title: Cineflix

text: Yhtiöllä on toimistot Montrealissa, Torontossa, Vancouverissa, Lontoossa, Dublinissa ja New Yorkissa, ja siellä tuotetaan myös tv-tuotantoja. Cineflix International on sen tytäryhtiö ja se myy tuotteitaan maailmanlaajuisesti. Cineflixin euroopan pääkonttori sijaitsee Lontoossa.


title: Cineflix

text: Cineflixin ohjelmia on esitetty näillä kanavoilla Discovery Channel, History Channel, National Geographic, E! Entertainment, Animal Planet. ("Huom," kanavia voi olla enemmän)


title: Ingušian sota

text: Ingušian sota alkoi vuonna 2007 kapinoinnin kiihtymisenä Ingušiassa. Paikalliset ihmisoikeusaktivistit ja oppositiopoliitikot ovat kuvannet sotaa sisällissotana ja toiset ovat kuvanneet sitä kansannousuna. 2009-luvun puolivälissä Ingušia oli vienyt Tšetšenian paikan pohjois-Kaukasuksen väkivaltaisimpana tasavaltana.


title: Ingušian sota

text: 26. heinäkuuta Ingušiassa aloitettiin massiivinen turvallisuusoperaatio hyökkäyssarjan seurauksena. Moskova lähetti operaatioon 2500 MVD:n taistelijaa. Seuraavien päivien aikana satoja miehiä saarrettiin ja muutama turvallisuusjoukon jäsen kuoli tai haavoittui jatkuvissa hyökkäyksissä.


title: Ingušian sota

text: Vuonna 2008 kriittisen Inghusetia.ru -nettisivun omistaja Magomed Yevloyev tapettiin. Tämän kiistan keskipisteessä oli epäsuosittu presidentti Murat Zyazikov, jota ihmisoikeus aktivistit ja Venäjän hallituksen jäsenet ovat kritisoineet. Lokakuussa 2008 Ingušian sisäministeri Musa Medovin oli itsemurhapommittajan kohteena. 30. lokakuuta Venäjän presidentti Dimitri Medvedev vapautti Zyazikovin virastaan ja korvasi hänet everstiluutnantti Yunus-Bek Yevkurovilla. Ingušian oppositio piti tätä voittona.


title: Ingušian sota

text: Joka tapauksessa väkivaltaisuudet jatkuivat. Poliisin mukaan melkein 50 kuoli melkein päivittäisissä yhteenotoissa tässä pienessä tasavallassa vuoden 2009 kolmen ensimmäisen kuukauden aikana. Vaikutusvaltaisten ihmisten murhayritykset jatkuivat. 10. kesäkuuta Ingušian korkeimman oikeuden jäsen Aza Gazgireeva ammuttiin ja 13. kesäkuuta entinen varapääministeri Bashir Aushev ammuttiin kotinsa ulkopuolella. Presidentti Yevkurov vammautui vakavasti itsemurhapommituksessa 22. kesäkuuta ja rakennusministeri Ruslan Amerkhanov ammuttiin toimistoonsa elokuussa.


title: Ingušian sota

text: Vuoden 2010 jälkeen väkivaltaisuudet alkoivat vähentyä. Vuonna 2014 turvallisuusjoukot ampuivat kiistan johtajan Arthur Getagazhevin. Vuoden 2015 puolivälissä Yevkurov sanoi, että Ingušian kapina oli lyöty. Hän sanoi, että 80 kapinallista oli antautunut ja armahdettu ja että jäljellä olevat kapinalliset olivat alakynnessä.


title: Fama

text: Fama on maalaiskunta ja sen keskuskylä Sikasson alueen Sikasson piirissä Malissa. Se sijaitsee 28 kilometriä Sikassosta pohjoiseen. Kunnassa on 10 800 ja kylässä 4 200 asukasta (vuonna 2009).


title: Fama

text: Faman kunnan pinta-ala on 280 neliökilometriä. Se rajoittuu pohjoisessa Sikasson piirin Klélan, idässä Danderesson, etelässä Zangaradougoun, Kafouziélan ja Diomaténén ja lännessä Gongasson kuntiin. Maisemaa leimaavat kukkulat ja tasangot. Kasvillisuus on metsäsavannia.


title: Fama

text: Kuntaan kuuluu kuusi kylää. Asukkaat ovat etupäässä senufoja. Lisäksi on bambaroita ja fulbeja.


title: Fama

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, durra, hirssi ja peruna. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä ja harjoitetaan kaupankäyntiä. Famassa ja Naminassossa pidetään viikoittaiset markkinat.


title: Jorma Taina

text: Jorma Taina on suomalainen merenkulun logistiikkaan erikoistunut tutkija, Turun yliopiston maantieteen laitoksen dosentti ja Turun kauppakorkeakoulun merenkulkutalouden emeritusprofessori.


title: Jorma Taina

text: Taina väitteli filosofian tohtoriksi Turun yliopistossa vuonna 1978. Hän perusti yliopistoon merenkulkualan tutkimus- ja koulutuskeskuksen ja toimi vuosina 1978–1984 sen johtajana. 1980-luvun puolessavälissä Taina toimi Suomen kuljetustaloudellisen yhdistyksen toimitusjohtajana ja "Kuljetus"-lehden päätoimittajana, kunnes hänet nimitettiin vuonna 1987 Turun kauppakorkeakoulun merenkulkutalouden apulaisprofessoriksi ja myöhemmin professoriksi. Hän jäi tehtävästä eläkkeelle kesällä 2008.


title: Kana tikka masala

text: Kana tikka masala on mausteinen, intialaistyyppinen ruokalaji, jossa on tikka-kanaa ja kermainen kastike. Kerrotaan, että se on kehitetty alun perin 1970-luvun alussa Glasgow’ssa, mutta intialaiset väittävät tikka masalaa tehdyn Intiassa jo paljon aiemmin. Se on Britannian suosituimpia aterioita, ja sitä myydään vuodessa 23 miljoonaa annosta. Ulkoministeri Robin Cook sanoi sitä vuonna 2001 Britannian kansallisruoaksi.


title: Kana tikka masala

text: Britannia vie tikka masala -kanaa Intiaan.


title: Kana tikka masala

text: Tandooriuunissa valmistettua kanaa tarjoiltiin Britanniassa ensimmäisen kerran Lontoossa vuonna 1966. Sieltä resepti kulkeutui seuraavien vuosien aikana Glasgow’hun. 1970-luvun alkuvuosina eräs asiakas ravintola Shish Mahalissa totesi kanan olevan maukasta mutta hieman kuivaa. Ravintolan kokki improvisoi tällöin kastikkeen tomaattikeitosta, mausteista ja kermasta, jolloin syntyi kana tikka masalan tavallisin resepti. Sen jälkeen muunnelmia on tullut huomattavasti lisää: 2000-luvulla tehdyssä testissä maistettiin 48 eri tikka masala -reseptiä ja todettiin, että ainoa yhteinen ainesosa niissä kaikissa oli kana. Ei voidakaan enää sanoa, että tikka masalalle olisi olemassa vakioreseptiä.


title: Kana tikka masala

text: On myös väitetty, että kana tikka masala olisi kehitetty Intiassa. Joidenkin väitteiden mukaan se olisi peräisin Suurmogulien valtakunnan ajoilta, toisten mukaan se olisi kehitetty 1960-luvulla Punjabissa.


title: My Bebe Love: KiligPaMore

text: My Bebe Love: KiligPaMore on vuonna 2015 ensi-iltansa saanut filippiiniläinen tagaloginkielinen komediaelokuva, jonka on ohjannut Jose Javier Reyes.


title: Toyota Highlander

text: Toyota Highlander on Toyota Motor Corporationin valmistama 5-ovinen katumaasturi. Highlanderia valmistetaan Toyota Motor Manufacturing Indiana -tehtaalla, Indianan osavaltiossa Yhdysvalloissa sekä Kantonissa, Kiinassa.


title: Toyota Highlander

text: Australiassa ja Japanissa auto myydään nimellä Toyota Kluger.


title: Renta

text: Renta Group on suomalainen rakennusalan yritys, joka vuokraa rakentajille ja teollisuuteen erilaisia koneita, tiloja, telineitä, sääsuojia ja työmaapalveluita. Yritys on kone- ja laitevuokrauksessa markkinakolmonen Suomessa. Yritys on perustettu alkuvuonna 2016 ja se on kasvanut vauhdikkaasti. Vuonna 2017 sen liikevaihto kasvoi yli sata prosenttia ollen 45 miljoonaa euroa.


title: Renta

text: Yrityksen avainhenkilöt, Erkki Norvio, Kari Aulasmaa ja Kari Kallio työskentelivät aiemmin Ramirentillä. Etenkin Norvio lasketaan kansainvälisestikin alansa uranuurtajiin, sillä hän toimi Ramirentin ja sen edeltäjän A-Rakennusmiehen toimitusjohtajana ja hallituksen jäsenenä 30 vuoden ajan, oli viemässä A-Rakennusmiestä pörssiin ja kasvatti yrityksen liikevaihdon tyhjästä satoihin miljooniin euroihin. Myös aiemmin Inspectan toimitusjohtajana toimineella Aulasmaalla on pitkä historia Ramirentiltä. Renta Groupin hallituksessa on Norvion lisäksi muun muassa myös Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski, joka tuntee teline- ja sääsuojausbisneksen.


title: Renta

text: Rentan suurin omistaja vuonna 2018 oli pääomasijoittaja Intera Partners, minkä lisäksi yli 90 Rentan avainhenkilöllä on yrityksen osakkeita..


title: Renta

text: Renta on yleiskonevuokraamo, jonka tarjontaan kuuluu muun muassa työmaatiloja, sääsuojia ja maarakennuskoneita: Volvo-kaivukoneita ja -pyöräkuormaajia alle 8 tonnin kokoluokissa ja 4–13-tonnisia Volvo-jyriä. Vuokrattavana on myös erilaisia työkaluja, kuten esimerkiksi käsityökaluja betonimyllyjä ja pyöräkuormaajia.


title: Renta

text: Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi (nykyään Renta Telineet), työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Yrityksen pääomistaja oli pääomasijoittaja Intera Partners. Renta Group aloitti toimintansa pääkaupunkiseudun teline- ja sääsuojausmarkkinoilla sekä työmaatilavuokrauksessa, mutta alkoi pian rakentaa vuokraamoverkostoa koko maahan. Ensimmäiset kalustovuokraamot avattiin Rovaniemelle, Ouluun, Kokkolaan, Seinäjoelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin. Keväällä 2016 Rentalla oli 60 työntekijää.


title: Renta

text: Joulukuussa 2016 Renta osti SSR Groupin koko konekalustonkonekaluston. Kalustoon kuului erilaisia rakennuskoneita ja -laitteita työmaatiloista nostolaitteisiin. Samalla ne tekivät pitkäaikaisen vuokrasopimuksen, jonka ansiosta SSR Group sai käyttöönsä Rentan kalustot ja koneet koko maassa.


title: Renta

text: Vuonna 2016 Rentan liikevaihto oli 20,9 miljoonaa euroa ja sillä oli 83 työntekijää.


title: Renta

text:
Alkuvuonna 2018 Renta osti Suomen Työmaapalvelut.
Huhtikuussa 2018 Renta osti ruotsalaisen yleiskonevuokraamo Stål & Hyr Groupin, jolla oli 130 työntekijää 13 toimipisteessä. Suomessa Rentalla oli keväällä 2018 28 toimipaikkaa, ja niissä työskenteli yhteensä yli 200 henkilöä.


title: Renta

text: Renta tukee Veikkausliigan toimintaa.


title: Tarton kaupunki

text: Tarton kaupunki sijaitsee Keski-Virossa Tartumaan maakunnassa Emajoen varrella. Kaupungissa on vajaat 100 000 asukasta, ja sen pinta-ala on 154 neliökilometriä.


title: Tarton kaupunki

text: Vuoden 2017 kuntauudistuksessa Tähtveren kunta ja vanha Tarton kaupunki yhdistyivät muodostaen uuden Tarton kaupungin. Tällöin vanhan Tarton keskuksesta tuli epäitsenäinen kaupunki, asutusyksikkö (), ja uuden Tarton hallinnollisen kaupungin, hallintoyksikön (), osa.


title: Tarton kaupunki

text: Kaupunki muodostuu Tarton epäitsenäisestä kaupungista (linn, asustusüksus), Ilmatsalun ja Märjan pienkauppaloista (alevik) sekä 10 kylästä (küla).


title: Tarton kaupunki

text: Valtatie 2 Tallinnasta Võruun ja valtatie 3 Jõhvista Valgaan kulkevat Tarton kautta. Tartosta johtaa rautatie Tallinnaan, Valgaan ja Koidulaan.


title: Paksuhuulikeltti

text: Paksuhuulikeltti ("Chelon labrosus") on kelttikaloihin kuuluva kalalaji. Se kasvaa noin 30 cm pitkäksi. Kala on saanut nimensä paksusta, turvonneen näköisestä ylähuulestaan. Paksuhuulikeltin vartalo on pitkulainen, sylinterinmuotoinen, ja sen pää on huomattavan leveä ja litteä. Pyrstö on kaksihaarainen. Kalan väri on selkäpuolelta tummanharmaa, usein vihertävän sävyinen. vatsapuolelta hopeanhohtoinen.


title: Paksuhuulikeltti

text: Koiraat kutevat ensimmäisen kerran kaksivuotiaina, naaraat vuotta vanhempina. Pohjoisessa kutukypsyys saavutetaan tätä myöhemmin. Kutuaikaa on helmi-huhtikuu.


title: Paksuhuulikeltti

text: Paksuhuulikelttiä tavataan Eurooppaa ympäröivissä merissä. Paksuhuulikeltti on tavattu Suomessa vuonna 1995 Kustavin lähivesillä.


title: Paksuhuulikeltti

text: Paksuhuulikelttiä käytetään ruokakalana, sitä urheilukalastetaan ja pidetään joskus yleisöakvaarioissa. Se on Etelä-Euroopassa arvostettu ruokakala.


title: U-1206

text: U-1206 oli Saksan laivaston VIIC-luokan sukellusvene toisessa maailmansodassa. Alus tilattiin 2. huhtikuuta 1942 F. Schichaulta Danzigista ja aluksen kölin lasku tapahtui 12. kesäkuuta 1943 telakkanumerolla 1576. Alus laskettiin vesille 30. joulukuuta 1943 ja otettiin palveluskäyttöön 16. maaliskuuta 1944.


title: U-1206

text: Aluksen tunnuskuvana oli mustalla kilvellä vihreänokkainen ja -jalkainen valkoinen haikara.


title: U-1206

text: U-1206 liitettiin valmistuttuaan 8. sukellusvenelaivueeseen päällikkönään "oberleutnant zur see" Günther Fritze. Heinäkuussa 1944 uudeksi päälliköksi tuli "kapitänleutnant" Karl-Adolf Schlitt. Alus oli harjoituskäytössä 31. tammikuuta 1945 asti ja siirtyi seuraavana päivänä aktiivipalvelukseen 11. laivueeseen.


title: U-1206

text: Ensimmäiselle partiomatkalleen U-1206 määrättiin maaliskuussa 1945. Se lähti Kielistä Norjan Horteniin ja sieltä Kristiansandiin, josta sen oli tarkoitus jatkaa kohti Britteinsaarten rannikkoa.


title: U-1206

text: U-1206 lähti 6. huhtikuuta 1945 partioimaan Kristiansandista. Se saapui partioalueelleen 12. huhtikuuta ja havaitsi pian brittisaattueen, mutta sai toiseen pääkoneeseensa vian ja joutui suojautumaan alueella olleen miinakentän läheisyyteen, kun vikaa korjattiin. Alus jatkoi matkaansa seuraavana päivänä, ja korjauksia jatkettiin sukelluksissa.


title: U-1206

text: 14. huhtikuuta U-1206 kulki Skotlannin edustalla noin 60 metrin syvyydessä, kun päällikkö Schlitt meni käymälään. Aluksessa oli uuden mallinen käymälä, joka oli suunniteltu toimimaan vanhoja malleja syvemmällä. Käymälä oli monimutkainen, ja Schlittillä oli vaikeuksia sen huuhtomisessa. Hän pyysi neuvoa mekaanikolta, joka avasi vahingossa väärän venttiilin, minkä seurauksena alukseen tulvi merivettä.


title: U-1206

text: Kun merivesi pääsi tekemisiin käymälän alle sjoitettujen akkujen kanssa, niistä vapautui kloorikaasua. Aluksen täyttyessä myrkyllisellä kaasulla Schlittin oli pakko antaa käsky pintaannoususta. Miehistö alkoi pinnalle päästyään tuulettaa alusta, mutta koska se oli vain 16 kilometrin päässä Skotlannin rannikolta, paikalle tuli pian vihollisen lentokone. Sen hyökkäyksessä kannella olleet neljä miestä kuolivat ja U-1206 vaurioitui niin pahasti, ettei pystynyt enää sukeltamaan. Schlittin käskystä miehistö hylkäsi aluksen ja päätyi kumisilla lautoilla Skotlannin rannikolle, jossa heidät otettiin vangiksi. Hylkäämisen jälkeen alus kääntyi kyljelleen ja upposi. Kolme miehistön jäsentä kuoli yrittäessään nousta rantaan jyrkillä kallioilla kovassa merenkäynnissä.


title: U-1206

text: Uppoamiseen päättynyt partiotehtävä jäi U-1206:n ainoaksi. Se oli myös Schlittin uran ainoa tehtävä, jolla hän toimi aluksen päällikkönä.


title: U-1206

text: U-1206:n hylky löydettiin etsinnöistä huolimatta vasta 1970-luvun puolivälissä, kun BP:n työryhmä kartoitti Fortiesin öljykentälle johtavan putken reittiä. Sukelluksilla on selvinnyt, että kohtalaisen hyväkuntoinen alus on 86 metrin syvyydessä kallistuneena 45 astetta paapuuriin.


title: Danderesso

text: Danderesso on maalaiskunta ja sen keskuskylä Sikasson alueen Sikasson piirissä Malissa. Se sijaitsee 40 kilometriä Sikassosta koilliseen. Kunnassa on 36 400 ja kylässä 3 400 asukasta (vuonna 2009).


title: Danderesso

text: Danderesson kunta rajoittuu etelässä Sikasson piirin Finkolon, lännessä Kaboïlan, Sikasson, Zangaradougoun, Faman ja Klélan ja pohjoisessa Nongo-Soualan ja Koutialan piirin Diouradougou Kafon kuntiin sekä idässä Burkina Fasoon. Maisemaa leimaavat matalat ylängöt. Pysyviä vesistöjä ei ole. Seutu kuuluu Sudanin vyöhykkeeseen. Kasvillisuus on savannia ja avointa metsää.


title: Danderesso

text: Kuntaan kuuluu 30 kylää. Asukkaat ovat senufoja, miniankoja, bambaroita, boboja, fulbeja, dogoneja ja samoja.


title: Danderesso

text: Seudun pääelinkeino on maanviljely. Tärkeimmät viljelykasvit ovat puuvilla, maissi, hirssi, durra, riisi ja juurekset. Lisäksi harjoitetaan karjanhoitoa ja kaupankäyntiä.


title: Ranskan avoin tennisturnaus 2018 – sekanelinpeli

text: Gabriela Dabrowski ja Rohan Bopanna olivat puolustava mestaripari, mutta eivät pelanneet yhdessä tänä vuonna. Dabrowski pelasi Mate Pavićin kanssa ja Bopanna puolestaan Tímea Babosin kanssa.


text: Latisha Chan ja Ivan Dodig voittivat turnauksen loppuottelussa Gabriela Dabrowskin ja Mate Pavićin.


title: Guldhøj

text: Guldhøj on entinen hautakumpu Skandinavian pronssikaudelta, joka sijaitsee Vamdrupissa, Vester Vamdrupin luoteispuolella, Etelä-Jyllannissa Tanskassa. Se ajoitetaan sisältämiensä kolmen tammiarkkujen vuosirenkaista Monteliuksen periodille II eli 1389 eaa. Hautaus on kuuluisa myös siitä löytyneen antiikkisen retkituolin vuoksi, sillä siitä on tehty kopio moderniksi huonekaluksi. Hautakumpu ajoitetaan noin 1380 eaa. eli se sijoittuu pronssikaudelle periodille II.


title: Guldhøj

text: Hautakumpua tutkivat vuonna 1891 V. Boye ja H. Petersen apunaan joukko työmiehiä. Työ tehtiin ripeästi ja paikalle ei palattu enää jatkotutkimuksia varten. Kyseessä oli ensimmäinen tammiarkkuhautaukseen liittyvä arkeologinen kaivaus, joka dokumentoitiin siksi myös valokuvin. Kolmesta tammiarkusta on suoritettu dendrokronologinen analyysi, jonka avulla on arvioitu tammipuiden kaatamisvuodet. Ensimmäinen analyysi tehtiin arkuille B ja C vuonna 1975, ja toisella kertaa se tehtiin arkuille A ja C vuonna 2011.


title: Guldhøj

text: Vuonna 1891, kun hautakumpua tutkittiin, mitattiin sen pohjan läpimitan olevan vähintään 31,4 metriä ja hautakummun korkeudeksi 4,26 metriä. Kumpu ei enää ollut alkuperäisissä mitoissaan, koska siitä oli kaivettu maata ja se oli ainakin osittain aktiivisessa viljelyssä. Kaivauksien jälkeen hautakummulla ei ollut enää tieteellistä arvoa ja kun vuonna 1954 paikalla tehtiin inventointi, kirjoitettiin siitä vain lakoonistesti "kynnetty yli". Kummun jäänteitä ei rauhoitettu, koska ne eivät enää erottuneet maisemasta.


title: Guldhøj

text: Hautakummun rakenteesta ei ole jäännyt paljon kerrottavaa. Kaivauksen johtajat Boye ja Petersen havaitsivat siinä rakenteellisesti kaksi vaihetta. Aluksi oli rakennettu pieni kumpu, joka piirroksista päätelleen olisi rakennettu hautauksen A ympärille. Hautaukset B ja C sijaistivat tämän kummun reunalla. Myöhemmin hautakumpua laajennettiin lopullisiin mittoihinsa, joita ei voida enää kunnolla arvioida. Kun hautakumpu oli suljettu, muodostui siihen kostea ydin, jossa maahan jäännyt happi kului nopeasti loppuun. Kostean ytimen ympärille kehittyi tiivis pelkistyneestä raudasta muodostunut kova ja tiivis kuori. Tämä rautakuori mahdollisti haudan hyvän säilymisen vuosisatojen ajan.


title: Guldhøj

text: Hautakummun päällisosassa sijaitsi vähintään kaksi uurnahautausta, jossa vainajan poltetut jäännökset sijoitettiin keraamiseen uurnaan. Uurnat kaivettiin matalaan kuoppaan ja peitettiin. Näiden lisäksi havaittiin ruumishautaus, jonka ikää ei osattu määrittää.


title: Guldhøj

text: Hautakumpu ei ollut säilynyt koskemattomana. Keskimmäinen tammiarkku, johon oli haudattu aikuinen, oli ryöstetty. Siihen oli ilmeisesti päästy käsiksi kaivamalla hautakumpuun päältäpäin syvä kuoppa ja sitten tammiarkkuun oli hakattu kirveellä reikä. Arkusta olisi otettu tai yritetty ottaa talteen metalliesineet (kuten yleensä tehdään). Keppi, jolla esineet ronkittiin aukosta talteen, makasi arkun vieressä. Löydetyt kolme arkkua ovat tutkijoiden arvioiden mukaan kuuluneet samalle perheelle.


title: Guldhøj

text: Hautaus oli tehty kaksoisarkkuun, jossa sisin arkku oli 2,7 metriä pitkä, kuorittu ja halkaistu tammen puunrunko, jonka puoliskot oli koverrettu sisäpuoliltaan ontoiksi. Vainaja, joka on määritetty mieheksi, asetettiin sisäarkun pohjapuoliskoon ja tammiarkku suljettiin toisella puoliksolla. Kun vainaja oli suljettu sisäarkkuun, laitettiin se vielä suurempaan 3,5 metriä pitkään tammiarkkuun, joka oli rakennettu samalla tavalla. Tästä arkusta oli jätetty puun pinnan kuorikerros poistamatta. Arkkuja tukevista kivikerroksista ei ole yhdenkään arkun kohdalla mainintaa. Arkun puunrungon vuosirenkaista tehtiin tukin dendrokronologinen analyysi. Puun kaatamisvuodeksi saatiin vuoden tarkkuudella 1389 eaa.


title: Guldhøj

text: Vainaja ja arkkuun pannut tavarat poistettiin paikan päällä. Tutkimukset saivat hautavaatetuksesta selville seuraavaa. Arkun pohjalle oli aluksi levitetty eläimen nahka, jonka päälle vainaja laitettiin puettuna makaamaan (useimmiten selälleen). Haudassa oli mukana kaksi villaista myssyä, joista toinen oli edestä auki kuin irtonainen huppu. Toinen niistä oli vainajan päänalusena. Vainajalla oli mukanaan mantteli, mutta se oli vedetty hänen ylleen peitoksi. Mantteli ei ollut säilynyt kovinkaan ehjänä. Jaloissa hänellä oli villasta valmistetut ”kengät”, jotka oli ommeltu jalkoihin . Mukana oli vielä nahkaiset kengät. Vainajalla on ollut jotakin villakankaasta valmistettua yllään, joka on vaatinut pronssisen vaateneulan (hakaneula), ja lanteillaan hänellä oli kiltti tai sitä vastaava vaatekappale. Sormessaan hänellä oli pronssisormus.


title: Guldhøj

text: Arkkuun oli laitettu mukaan eräitä esineitä. Sellainen oli reunuskirves, joka oli vielä varressaan kiinni (luetteloitu numerolla B5075). Kirveen varsi oli L-kirjaimen muotoinen ja terä oli sidottu varren taipuneen pään halkaistuun osaan narulla. Mukaan oli laitettu myös hyvin säilynyt pronssinen tikari ja sen tuppi (B5076), luinen lusikka (B5078) ja puunkuoresta valmistettu pyöreäpohjainen kannellinen rasia (B5081). Rasian lisäksi oli mukana kaksi puusta koverrettua suurta kulhoa (B5079 ja B5080), joissa oli kummassakin korva. Toinen kulho makasi arkussa nurinpäin ja se oli koristelty tinanappiupotuksin. Tinanapit muodostivat tähtimäisen kuvion. Erikoisin esine oli leirituoli (B5077, , valokuva yllä), joka makasi haudassa kokoon taitettuna.


title: Guldhøj

text: Toinen tammiarkkuhautaus oli lapsen hauta. Arkun pituus oli siksi vain 1,3 metriä pitkä. Arkun päissä oli koverrettu neliskanttiset reiät, joihin oli työnnetty hasselpuusta tehdyt kepit. Tammiarkusta analysoidut vuosirenkaat antoi sen kaatamisvuodeksi 1401 eaa.


title: Guldhøj

text: Vainaja oli haudattu 2,7 metriä pitkään tammiarkkuun. Arkun kansi ja pohja oli lukittu toisiinsa kumpaankin päihin läpilyödyillä tapeilla. Arkku oli ryöstetty kylkeen tehdyn aukon kautta. Jäljelle oli jäänyt vain vainajan jäänteitä, nahkainen vuota ja villaisia vaatteen palasia. Esineistä oli jäänyt jäljelle puinen kaksoisnappi. Tämän hautauksen dendrokronologinen analyysi tuotti ensimmäisellä kertaa ajoituksen 1401 eaa., mutta toisella kertaa ajoituksen 1389 eaa. Tämä viimeinen analyysi on saatu yhden vuoden tarkkuudella. Se on vain 8 vuotta möyhäisempi kuin miehen hautaus.


title: Guldhøj

text: Retkituoli oli valmistettu kahdesta suorakulmion muotoisesta kehyksestä, jotka nivellettiin keskeltä yhteen ja ristikkäisiin asentoihin toisiinsa nähden. Istuinkangas (tai nahka) oli maatunut pois. Kyseessä on Tanskassa vanhin säilynyt tuoli.


title: Guldhøj

text: Vastaavia vanhemman Skandinavian pronssikauden tuolia on löydetty yhteensä 20 Tanskasta (5 kappaletta), Ruotsista (1) ja Pohjois-Saksasta (19) ja niitä esiintyi siellä 1400 eaa. alkaen. Niille löytyy vastineet Välimeren piiristä antiikin kaupunkivaltioiden palatseista ja niitä laitettiin sielläkin mukaan rikkaasti koristeltuihin hautoihin 1500–1300 eaa. Vastaavanlainen tuoli löytyi Tutankhamonin hautakammiosta Egyptissä. Hän kuoli vuonna 1327 eaa.


title: Guldhøj

text: Guldhøjn hautakummussa oleva tuoli oli kotimaista tekoa. Tanskalaiset suunnittelijat Ole Wanscher (vuonna 1934) ja nykyään Poul Hundevad ovat suunnitelleet nykyaikaiset tuolit tanskalaisiin koteihin.


title: Guldhøj

text: Hautakummun lakialueelle oli tehty yksi ruumishautaus ja kaksi uurnahautausta. Ruumishaudasta ei ole kovinkaan monta mainintaa ja polttohautaukset olivat kumpikin omassa uurnassaan. Ruukun ominaisuuksista ei ole mainintoja. Ruumishaudan ajoitus on epäselvä, mutta uurnahaudat on yleensä tehtu pronssikauden periodin III jälkeen. Nämä hautaukset on kuitenkin ajoitettu varhaiselle rautakaudelle, joka ajoitetaan yleisesti 500 eaa.–400 jaa.


title: Guldhøj

text: Kaivauksissa talteen otetusta hiilestä on teetetty radiohiiliajoitus, joka antoi 3130 BP (± 80 vuotta) eli 1180 eaa. Tammiarkun A kaatamisvuosi ajoitettiin vuosirenkaita analysoimalla 1381 eaa. ja tammiarkun C kaatamisvuodeksi tuli 1389 eaa. Lapsen arkkua ei ajoitettu. Voidaan ajatella, ett hautaus A olisi ollut ensimmäinen ja se määrittäisi, milloin hautakumpu alkujaan rakennettiin. Tämä vastaa Monteliuksen periodia II, joka ajoitetaan nykyään noin 1500–1300 eaa.


title: Siperiansampi

text: Siperiansampi ("Acipenser baerii") on isokokoinen Siperian joissa elävä kalalaji. Sillä on pitkulainen kuono ja neljä viiksikarvaa suunsa edessä. Selän väri vaihtelee vaalean harmaasta tumman ruskeaan, vatsapuolen väri valkeasta kirkkaan keltaiseen.


title: Siperiansampi

text: Siperiansampia on kalastettu ruokakalaksi ja kaviaarinsa takia. Nykyisin se on eniten viljelty sampilaji Euroopassa.


title: Tōbu-rautatiet

text: Tōbu-rautatiet () on japanilainen rautatieyhtiö, joka toimii Suur-Tokion alueella ja Kantōn seudun itäosissa Chiban, Saitaman, Tochigin ja Gunman prefektuureissa. Se on Kantōn suurin ja yksi maan suurimmista yksityisistä rautatieyhtiöistä: yhtiön linjojen yhteispituus on 463,3 kilometriä, ja se kuljettaa päivittäin keskimäärin 2,49 miljoonaa matkustajaa. Tōbu-rautatiet on osa Tōbu Groupia, jonka muihin yrityksiin kuuluu esimerkiksi hotelleja ja huvipuistoja.


title: Tōbu-rautatiet

text: Yhtiöllä on 3 476 työntekijää (vuonna 2017). Sen pääkonttori sijaitsee Tokion Sumidan erillisalueen Oshiagessa.


title: Tōbu-rautatiet

text: Yritys on perustettu marraskuussa 1897. Sen ensimmäinen rautatielinja aloitti liikennöinnin Kita-Senjun ja Kukin välillä elokuussa 1899.


title: Tōbu-rautatiet

text: Tōbu-rautatiet liikennöi kahta toisistaan erillistä verkostoa. Niistä laajemman pääteasema on Asakusa, josta liikennöidään Saitaman prefektuurin itäosien kautta pohjoiseen Tochigin ja Gunman prefektuureihin sekä itään Chiban prefektuurin Funabashiin. Runkolinjana toimii Isesaki-linja, jonka eteläosa on nimetty Skytree-linjaksi. Suppeamman verkoston pääteasema on Ikebukuro, josta Tōjō-linja johtaa Saitaman prefektuurin keski- ja luoteisosiin.


Porsche Supercup Monacon Grand Prix 2018 oli Porsche Supercup -kauden 2018 toinen osakilpailu, joka ajettiin 27. toukokuuta Monacon katuradalla Monacossa. Kilpailun voitti Nick Yelloly.


title: Malawin kansalliskirjasto

text: Malawin kansalliskirjasto (, lyh. NLS, "Malawin kansallinen kirjastopalvelu") on vuonna 1967 perustettu Malawin kansalliskirjasto. Laitoksen päätoimipiste sijaitsee pääkaupunki Lilongwessa. Kansalliskirjastolla on 17 aluekirjastoa, kaksi eteläkorealaisen yhteistyökumppanin (Good Neighbours, NGO) kanssa ylläpidettyä yhteistyökirjastoa ja kiertävä kirjastoauto. Osa kirjastoista on rakennettu ulkomaisin lahjoitusvaroin.


title: Malawin kansalliskirjasto

text: Vuonna 2015 Malawin aikuisväestöstä (yli 15-vuotiaat) vain 62,1 prosenttia oli lukutaitoisia YK:n erityisjärjestö Unescon mukaan (vuonna 2015).


title: Heikelä-Linnanahde Korporaatio

text: Heikelä-Linnanahde Korporaatio on Jussi Heikelän ja Aki Linnanahteen juontama radio-ohjelma, jota esitettiin Radio Rock -kanavalla. Muita ohjelmassa toimineita juontajia ovat Jenni Alexandrova. Ohjelman on korvannut Heikelä-Korporaatio ja myöhemmin Korporaatio.


title: Heikelä-Linnanahde Korporaatio

text: Ohjelma on voittanut vuoden radio-ohjelma 2009 -palkinnon.


title: Pekka Sivula

text: Pekka Väinö Johannes Sivula (8. elokuuta 1924 Kouvola – 26. toukokuuta 2018 Naantali) oli suomalainen arkkitehti, joka toimi Turun asemakaava-arkkitehtinä ja kaavaosaston päällikkönä. Hän oli myös innokas golfharrastaja ja suunnitteli monia golfkenttiä eri puolille Suomea.


title: Pekka Sivula

text: Sivula valmistui arkkitehdiksi vuonna 1952. Hän toimi vuodesta 1960 Turun asemakaava-arkkitehtina yli 25 vuotta. 1980-luvun puolessavälissä hänet tuomittiin viraltapantavaksi Armas Puolimatkan lahjusjutun yhteydessä. Eläkkeellä hän erikoistui golfkenttien suunnitteluun. Hän suunnitteli kaikkiaan 16 golfkenttää, toiseksi eniten Suomessa Kosti Kurosen jälkeen.


title: Pekka Sivula

text: Pekka Sivula toimi 1977–1983 Suomen Golfliiton hallituksessa. Hän oli mukana perustamassa turkulaista Aura Golfia 1958 ja oli vuosina 1981–1983 sen puheenjohtaja.


title: Niéna

text: Niéna on maalaiskunta ja sen keskuskylä Sikasson alueen Sikasson piirissä Malissa. Se sijaitsee 80 kilometriä Sikassosta länteen. Kunnassa on 37 400 ja kylässä 8 600 asukasta (vuonna 2009).


title: Niéna

text: Niénan kunnan pinta-ala on 1 500 neliökilometriä. Se rajoittuu pohjoisessa Sikasson piirin Watenin, Blendion ja Kofanin, idässä Kapolondougoun, etelässä Finkolo Ganadougoun, Minikon, Zaniénan ja Kolondiéban piirin Kolosson sekä lännessä Kolondiéban, Ménan ja Bougounin piirin Koumantoun kuntiin.


title: Niéna

text: Kuntaan kuuluu 46 kylää.


title: Niéna

text: Niénan kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, kaupankäynti ja vähäisemmässä määrin kalastus. Tärkeimmät viljelykasvit ovat puuvilla, maissi, hirssi, riisi, maapähkinä ja lehmänpapu. Kotieläimiä ovat naudat, lampaat, vuohet ja siipikarja.


title: Kapolondougou

text: Kapolondougou on maalaiskunta Sikasson alueen Sikasson piirissä Malissa. Sen keskuskylä N’Kourala sijaitsee 50 kilometriä Sikassosta länteen. Kunnassa on 14 700 ja kylässä 2 100 asukasta (vuonna 2009).


title: Kapolondougou

text: Kapolondougoun kunta rajoittuu pohjoisessa Sikasson piirin Kofanin ja Doumanaban, idässä Gongasson ja Farakalan, etelässä Kolokoban, Finkolo Ganadougoun ja Zanférébougoun ja lännessä Niénan kuntiin. Maisemaa leimaavat tasangot ja kukkulat. Ilmasto on sudanilais-sahelilainen.


title: Kapolondougou

text: Kuntaan kuuluu 19 kylää. Asukkaat ovat etupäässä senufoja. Lisäksi on bambaroita, fulbeja ja miniankoja. Vallitseva uskonto on islam, mutta kunnassa on myös animisteja ja kristittyjä.


title: Kapolondougou

text: N’Kouralan kautta kulkee Bamakon ja Sikasson välinen maantie RN7. Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra ja riisi. Myytäväksi kasvatetaan puuvillaa, maapähkinää ja juureksia. Kotieläimiä ovat naudat, lampaat, vuohet ja aasit.


title: Digi- ja väestötietovirasto

text: Digi- ja väestötietovirasto on 1. tammikuuta 2020 toimintansa aloittava Suomen valtion virasto. Virasto syntyy, kun Väestörekisterikeskus, maistraatit ja Itä-Suomen aluehallintovirastossa toimiva maistraattien ohjaus- ja kehittämisyksikkö yhdistyvät yhdeksi virastoksi. Hallinnollisesti virasto rakentuu nykyisen Väestörekisterikeskuksen pohjalle.


title: Digi- ja väestötietovirasto

text: Päätöksen viraston uudesta nimestä julkisti kunta- ja uudistusministeri Anu Vehviläinen 23.5.2018.


title: Farakala

text: Farakala on maalaiskunta ja sen keskuskylä Sikasson alueen Sikasson piirissä Malissa. Se sijaitsee 40 kilometriä Sikassosta länteen. Kunnassa on 7 600 ja kylässä 1 600 asukasta (vuonna 2009).


title: Farakala

text: Farakalan kunnan pinta-ala on 474 neliökilometriä. Se rajoittuu idässä Gongasson ja Natienin, etelässä Kolokoban sekä lännessä ja pohjoisessa Kapolondougoun kuntiin. Maisemaa leimaavat tasangot, kukkulat ja laaksot. Ilmasto on sudanilais-sahelilainen.


title: Farakala

text: Kuntaan kuuluu 13 kylää. Asukkaat ovat etupäässä senufoja. Lisäksi on miniankoja, dogoneja, soninkeja, bambaroita ja fulbeja. Uskontoja ovat islam, kristinusko ja animismi.


title: Farakala

text: Farakalan kautta kulkee Bamakon ja Sikasson välinen maantie RN7. Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi ja durra. Myytäväksi kasvatetaan puuvillaa. Kotieläimiä ovat naudat, lampaat, vuohet ja aasit. Lisäksi harjoitetaan kaupankäyntiä, käsityöammatteja, kalastusta ja keräilyä.


title: Prem Khan

text: Prem Khan (s. 31. toukokuuta 1996) on intialainen näyttelijä. Hän on näytellyt hindin-, bengalin- ja assaminkielisissä elokuvissa.


title: Giannoúlis Chalepás

text: Giannoúlis Chalepás () (14. elokuuta 1851 – 15. syyskuuta 1938) oli kreikkalainen kuvanveistäjä ja modernin kreikkalaisen taiteen merkittävä vaikuttaja.


title: Giannoúlis Chalepás

text: Chalepás syntyi Tínoksen saarella Kreikassa ja opiskeli Ateenan taidekoulussa kuvanveistoa vuosina 1869–1872. Sen jälkeen hänet hyväksyttiin Munchenin taideakatemiaan, jossa hänen töitään arvostettiin suuresti. Hän voitti jopa palkintoja siellä ollessaan. Monet Chalepásin veistoksista liittyivät mytologiaan ja hänen työnsä tyylisuunta oli uusklassismi.


title: Giannoúlis Chalepás

text: Chalepás palasi Ateenaan vuonna 1872, jossa hän perusti työpajan jossa veisti kuvia. Vuonna 1878 hän sai hermoromahduksen ja alkoi tuhota veistoksiaan. Hän myös yritti itsemurhaa useamman kerran. Hänen mielenterveytensä paheni, ja kymmenen vuoden kuluttua 1888 hän joutui mielisairaalaan, jossa oli neljä vuotta. Päästyään mielisairaalasta, hän muutti äitinsä luo asumaan. Hänen äitinsä syytti Chalepásin veistoksia tämän mielisairaudesta, ja kielsi poikaansa veistämästä, tuhoten kaiken mitä tämä loi.


title: Giannoúlis Chalepás

text: Chalepásin äiti kuoli vuonna 1916, jolloin Chalepás alkoi taas veistämään. Hänellä ei kutenkaan ollut paljon varoja pitkän tauon jälkeen. Hän loi kuitenkin suhteita varakkaiisiin Ateenan seurapiireihin, ja hänen suosionsa kasvoi taas. Vuonna 1925 Chalpesin veistoksia esiteltiin taidenättelyssä, jonka seurauksena hän sai Ateenan Akatemialta palkinnon. Hän muutti takaisin Ateenaan vuonna 1930, jossa hän työskenteli menestyksekkäästi elämänsä viimeiset kahdeksan vuotta, kunnes hän kuoli syyskuun 15. vuonna 1938. Chalepás on haudattu Ateenan ensimmäiselle hautausmaalle.


title: Mário Rui

text: Mário Rui Silva Duarte, tunnetaan nimellä Mário Rui (s. 27. toukokuuta 1991 Sines, Portugali), on portugalilainen jalkapalloilija. Pelipaikaltaan hän on vasen laitapuolustaja.


title: Natien

text: Natien on maalaiskunta ja sen keskuskylä Sikasson alueen Sikasson piirissä Malissa. Se sijaitsee 18 kilometriä Sikassosta länteen. Kunnassa on 6 900 ja kylässä 1 500 asukasta (vuonna 2009).


title: Natien

text: Natienin kunta rajoittuu pohjoisessa Sikasson piirin Gongasson, koillisessa Pimpernan, idässä Sikasson, kaakossa Missirikoron, etelässä Kolokoban ja lännessä Farakalan kuntiin. Maisemaa leimaavat ylängöt, kukkulat ja alangot. Ilmasto on sudanilais-sahelilainen.


title: Natien

text: Kuntaan kuuluu kahdeksan kylää. Asukkaat ovat etupäässä senufoja. Lisäksi on bambaroita, samoja ja fulbeja.


title: Natien

text: Natienin kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, metsien hyödyntäminen ja maataloustuotteiden kauppa. Tärkeimmät viljelykasvit ovat puuvilla, maissi, hirssi, durra, maapähkinä, juurekset, vihannekset ja hedelmät. Kotieläimiä ovat naudat, lampaat, vuohet, aasit ja siipikarja. Natienissa ja Tambassa pidetään viikoittaiset markkinat.


title: Maija Lehtonen (urkuri)

text: Maija Kristiina Lehtonen (s. 27. helmikuuta 1962 Helsinki) on suomalainen konserttiurkuri. Hän on opiskellut Helsingin Konservatoriossa sekä tämän jälkeen Sibelius-Akatemiassa aineinaan urkujen-, pianon- ja cembalonsoitto. Hän suoritti professori Tauno Äikään johdolla 20-vuotiaana urkujensoiton A-tutkinnon ja valmistui musiikin maisteriksi Sibelius-Akatemian solistiselta linjalta vuonna 1985. Samana vuonna hän piti menestyksekkään ensikonserttinsa Helsingissä. Ulkomailla hän on täydentänyt opintojaan muun muassa Jon Laukvikin (Stuttgart), Guy Bovet’n (Lausanne) ja Marie-Claire Alainin (Pariisi) johdolla.


title: Maija Lehtonen (urkuri)

text: Lehtonen on konsertoinut laajalti niin kotimaassa kuin ulkomailla, muun muassa kaikissa Pohjoismaissa, Baltian maissa, Englannissa, Espanjassa, Italiassa, Itävallassa, Ranskassa, Saksassa, Sveitsissä, Puolassa, Venäjällä sekä Yhdysvalloissa ja Kanadassa. Finland Festivals valitsi hänet vuoden nuoreksi taiteilijaksi vuonna 1988, jolloin hän myös debytoi ensimmäisenä suomalaisena urkurina Lontoon Royal Festival Hallissa. Lukuisiin radio- ja televisioesiintymisiin kuuluu Norddeutscher Rundfunkin ja Yleisradion yhteistyönä tuottama filmi "Die finnische Orgellandschaft".


title: Maija Lehtonen (urkuri)

text: Vuodesta 1986 alkaen Lehtonen on soittanut sekä urkurina että pianistina yhdessä puolisonsa viulutaiteilija Manfred Gräsbeckin kanssa. Duo on myös levyttänyt ahkerasti, muun muassa kokoelman Fritz Kreislerin musiikkia. Lehtonen on tehnyt myös soololevytyksiä, erityisesti italialaisen säveltäjän Marco Enrico Bossin (1861–1925) urkuteokset, joihin hän on erikoistunut.


title: Maija Lehtonen (urkuri)

text: Lehtonen on voittanut ensimmäisen palkinnon Lahden pohjoismaisessa urkukilpailussa vuonna 1984 ja toisen palkinnon Barin kansainvälisessä Donato Marrone -urkukilpailussa vuonna 1989.


title: Maija Lehtonen (urkuri)

text: Lehtonen toimii Oulun ammattikorkeakoulun urkumusiikin lehtorina.


title: Maija Lehtonen (urkuri)

text: Lehtonen on julkaissut parisenkymmentä CD-levyä, joista osan solistina ja osan duona yhdessä puolisonsa kanssa.


title: Diomaténé

text: Diomaténé on maalaiskunta ja sen keskuskylä Sikasson alueen Sikasson piirissä Malissa. Se sijaitsee 15 kilometriä Sikassosta pohjoiseen. Kunnassa on 4 500 ja kylässä 800 asukasta (vuonna 2009).


title: Diomaténé

text: Diomaténén kunnan pinta-ala on 272 neliökilometriä. Se rajoittuu pohjoisessa Sikasson piirin Faman, idässä Kafouziélan ja Zangaradougoun, etelässä Sikasson ja lännessä Pimpernan kuntiin. Alue on pinnanmuodostukseltaan lähinnä tasankoa. Pysyviä vesistöjä ei ole. Ilmasto on sudanilais-sahelilainen. Kasvillisuus on metsä-, pensas- ja heinäsavannia.


title: Diomaténé

text: Kuntaan kuuluu neljä kylää. Asukkaat ovat etupäässä senufoja. Lisäksi on miniankoja ja fulbeja. Vallitseva uskonto islam, mutta myös animistiset perinteet ovat vahvoja.


title: Diomaténé

text: Diomaténén kautta kulkee Sikasson ja Koutialan välinen vanha maantie. Seudun pääelinkeino on maatalous. Tärkeimmät viljelykasvit ovat puuvilla, maissi, hirssi, durra ja riisi. Kotieläimiä ovat naudat, lampaat, vuohet ja aasit.


title: Trifenyylitina-asetaatti

text: Trifenyylitina-asetaatti eli fentina-asetaatti (CHOSn) on tinan organometalliyhdisteiseiin kuuluva orgaaninen yhdiste. Yhdistettä käytetään maataloudessa sienimyrkkynä, torjumaan nilviäisiä sekä levän kasvua estävänä aineena, mutta sen käyttö on nykyisin kielletty monissa maissa esimerkiksi Euroopan unionin alueella.


title: Trifenyylitina-asetaatti

text: Huoneenlämpötilassa trifenyylitina-asetaatti on väritöntä kiteistä ainetta. Yhdiste on käytännöllisesti katsoen veteen liukenematonta ja reagoi veden kanssa muodostaen trifenyylitinahydroksidia. Trifenyylitina-asetaatti liukenee moniin orgaanisiin liuottimiin esimerkiksi etanoliin, etyyliasetaattiin, dikloorimetaaniin ja tolueeniin. Aineen fungisidiset ominaisuudet perustuvat siihen, että se estää ATP-syntaasientsyymin toiminnan ja siten solujen tarvitseman ATP:n biosynteesin.


title: Trifenyylitina-asetaatti

text: Trifenyylitina-asetaattia valmistetaan trifenyylitinakloridin ja natriumasetaatin välisellä reaktiolla tai neutraloimalla trifenyylitinahydroksidia etikkahapolla.Trifenyylitina-asetaatti tuli fungisidina markkinoille 1960-luvun alussa muun muassa perunoiden, maapähkinöiden ja sokerijuurikkaiden sienitautien torjuntaan ja hoitoon. Lisäksi sitä on käytetty levien torjuntaan ja nilviäisten torjuntaan riisiviljelmiltä ja kalalammikoista. Euroopan unionin alueella trifenyylitina-asetaatin käyttö kiellettiin vuonna 2002. Yhdisteellä ei ole kauppalupaa myöskään Yhdysvalloissa, mutta se on edelleen käytössä esimerkiksi Etelä-Afrikassa.


title: Pimperna

text: Pimperna on maalaiskunta ja sen keskuskylä Sikasson alueen Sikasson piirissä Malissa. Se sijaitsee 15 kilometriä Sikassosta luoteeseen. Kunnassa on 9 300 ja kylässä 600 asukasta (vuonna 2009).


title: Pimperna

text: Pimpernan kunta rajoittuu pohjoisessa Sikasson piirin Gongasson, idässä Diomaténén, etelässä Sikasson ja lännessä Natienin kuntiin. Maisemaa leimaavat Zérilaban ja Ouofinan kylien ympärillä kohoavat kalliorinteet. Pysyviä vesistöjä ei ole. Ilmasto on sudanilaistyyppinen. Kasvillisuus on pensassavannia.


title: Pimperna

text: Kuntaan kuuluu 11 kylää. Asukkaat ovat etupäässä senufoja. Lisäksi on bambaroita, fulbeja ja dogineja. Yleisimmät kielet ovat senufo ja bambara.


title: Pimperna

text: Pimpernan kautta kulkee Sikasson ja Koutialan välinen maantie RN11. Seudun pääelinkeino on maatalous. Tärkeimmät viljelykasvit ovat puuvilla, maissi, hirssi ja durra.


title: Isabelle Wallace

text: Isabelle Wallace (s. 7. syyskuuta 1996 Inverness, Skotlanti) on skotlantilais-australialainen tennispelaaja. Hän asui nuoruutensa Australiassa, mutta muutti syntymäpaikkakunnalleen Skotlantiin vuonna 2012 ja edusti sen jälkeen Britanniaa. Loppuvuodesta 2015 hän on edustanut Australiaa.


title: Isabelle Wallace

text: Vuonna 2018 Wallace pelasi ensimmäisen kerran grand slam -turnauksen pääsarjassa Ranskan avoimissa. Hän hävisi ensimmäisellä kierroksella Alison Van Uytvanckille.


title: Kouoro

text: Kouoro on maalaiskunta ja sen keskuskylä Sikasson alueen Sikasson piirissä Malissa. Se sijaitsee 80 kilometriä Sikassosta pohjoiseen. Kunnassa on 15 100 ja kylässä 7 500 asukasta (vuonna 2009).


title: Kouoro

text: Kouoron kunta rajoittuu etelässä Sikasson piirin Klélan, lännessä Kourouman ja Kabarasson ja pohjoisessa ja idässä Koutialan piirin Faguin, Zangasson, Sinkolon ja Diouradougou Kafon kuntiin. Maisemaa leimaavat laajat tasangot. Vesistöistä tärkein on Banin sivujoki Banifing. Ilmasto on sudanilais-sahelilainen. Kasvillisuus on heinä- ja pensassavannia.


title: Kouoro

text: Kuntaan kuuluu kuusi kylää. Asukkaat ovat etupäässä senufoja. Lisäksi on muun muassa miniankoja, dogoneja, fulbeja, boboja ja moseja. Vallitseva uskonto on islam, mutta kunnassa on myös animisteja ja kristittyjä.


title: Kouoro

text: Kouron kautta kulkee Sikasson ja Koutialan välinen maantie RN11. Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, durra, maissi, riisi, hirssi, maapähkinä ja lehmänpapu. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kaupankäyntiä ja käsityöammatteja. Kouoro-barragessa pidetään viikoittaiset markkinat.


title: Kléla

text: Kléla on maalaiskunta ja sen keskuskylä Sikasson alueen Sikasson piirissä Malissa. Se sijaitsee 45 kilometriä Sikassosta pohjoiseen. Kunnassa on 24 900 ja kylässä 5 600 asukasta (vuonna 2009).


title: Kléla

text: Klélan kunta rajoittuu pohjoisessa Sikasson piirin Kouoron, idässä Nongo-Soualan ja Danderesson, etelässä Faman ja lännessä Gongasson, Sanzanan ja Kourouman kuntiin. Maisemaa leimaavat soraylängöt, laaksot ja laajat alangot. Tärkein vesistö on Banifingin sivujoki Lotio. Ilmasto on sudanilais-sahelilainen.


title: Kléla

text: Kuntaan kuuluu 14 kylää. Asukkaat ovat etupäässä senufoja. Lisäksi on bambaroita, miniankoja, fulbeja, bozoja, dogoneja ja boboja. Vallitseva uskonto on islam, mutta kunnassa on myös kristittyjä ja animisteja.


title: Kléla

text: Klélan kautta kulkee Sikasson ja Koutialan välinen vanha maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, durra, hirssi ja riisi. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan pienimuotoista kaupankäyntiä, käsityöammatteja, kalastusta ja keräilyä. Klélassa, Loutanassa ja Marossa pidetään viikoittaiset markkinat.


title: Antti Ulmanen

text: Antti Ulmanen (s. 17. toukokuuta 1999) on suomalainen jalkapalloilija. Pelipaikaltaan hän on hyökkääjä.


title: Antti Ulmanen

text: Ulmanen pelasi Klubi 04:ssä Kakkosta yhden ottelun kaudella 2015 ja yhdeksän ottelua kaudella 2016. Kaudeksi 2017 Ulmanen siirtyi HIFK:hon. 21. kesäkuuta 2017 hän pelasi ensimmäisen ja kauden ainoaksi jääneen Veikkausliigan ottelunsa, kun HIFK voitti JJK:n vieraissa 3–0. Toukokuussa 2017 Ulmanen pelasi kaksi Ykkösen ottelua lainalla Gnistanissa.


title: Toyota Motor Manufacturing Kentucky

text:
Toyota Motor Manufacturing Kentucky, Inc. (TMMK) on autotehdas, joka sijaitsee Kentuckyn osavaltion Georgetownissa. Se on osa Toyota Motor Engineering & Manufacturing North Americaa, jonka omistaa japanilainen Toyota Motor Corporation. TMMI on Evansvillen alueen suurin työnantaja.
Tehdas perustettiin vuonna 1986 nimellä Toyota Motor Manufacturing USA. Se oli ensimmäinen Toyotan täysin omistama tehdas Yhdysvalloissa. TMMK on merkin suurin tehdas koko maailmassa. Vuonna 2017 Toyota käytti tehtaaseen 1,33 miljardia dollaria ja lisäsi 700 uutta työpaikkaa vuoden 2018 Toyota Camry -mallin valmistuksen takia. Ensimmäinen uusi Camry TMMK:lla valmistui kesäkuussa 2017.


title: Toyota Motor Manufacturing Kentucky

text: Autojen valmistus tehtaalla alkoi toukokuussa 1988. Ensimmäinen TMMK:lla valmistettu auto oli mallivuoden 1989 nelisylinterinen Camry. Alun perin moottorit tuotiin Toyota Cityn tehtaalta Japanista. Moottoreiden valmistus alkoi Kentuckyn tehtaalla 1990.


title: Toyota Motor Manufacturing Kentucky

text: TMMK:lla valmistetaan Toyota Avalon-, Toyota Camry- ja Lexus ES-automalleja. Aiemmin siellä on koottu myös Toyota Siennaa, Toyota Venzaa ja Toyota Camry Solaraa. Tehtaalla on kolme tuotantolinjaa; kaksi Toyotalle ja yksi Lexukselle.


title: Rúben Dias

text: Rúben Santos Gato Alves Dias (s. 14. toukokuuta 1997 Amadora, Portugali) on portugalilainen jalkapalloilija. Pelipaikaltaan hän on keskuspuolustaja.


title: Rúben Dias

text: Dias siirtyi Benficaan vuonna 2008 ja nousi seuran edustusjoukkueeseen kesällä 2017. Hän pelasi ensimmäisen ottelunsa Primeira Ligassa 16. syyskuuta 2017, kun Benfica hävisi vierasottelun Boavistaa vastaan lukemin 1–2.


title: Rúben Dias

text: Portugalin A-maajoukkueessa Dias pelasi ensimmäisen ottelunsa 28. toukokuuta 2018, kun Portugali pelasi 2–2-tasapelin Tunisiaa vastaan.


title: Tallinnan kaupunginteatteri

text: Tallinnan kaupunginteatteri () on Tallinnassa osoitteessa sijaitseva teatteri, jonka johtajana toimii yksi Viron tunnetuimmista ohjaajista, Elmo Nüganen. Nügasen johdolla teatterissa on esitetty useita klassikkonäytelmiä kunnianhimoisina ohjauksina.


title: Tallinnan kaupunginteatteri

text: Ennen Nügasta johtajina ovat myöskin toimineet tunnetut virolaiset ohjaajat, muun muassa vuodesta 1987 alkaen Rudolf Allabert..


title: Tallinnan kaupunginteatteri

text: Kaupunginteatteri perustettiin neuvostoaikana vuonna 1965 Viron SNT:n valtiolliseksi nuorisoteatteriksi ("Eesti NSV Riiklik Noorsooteater"). Teatterin perusti Voldemar Panso yhdessä juuri valmistuneiden nuorten näyttelijöiden ja kokeneempien ammattilaisten yhteisteatterina.


title: Tallinnan kaupunginteatteri

text: Teatterilla ei aluksi ollut omaa rakennusta. Se teki teatterikiertueita, ja vuodesta 1966 alkaen sen näyttämönä toimi Sakalan kulttuurikeskus Kalamajan kaupunginosassa. Sitten sille osoitettiin toimisto- ja harjoittelutilat Tallinnan vanhan kaupungin keskustasta vanhasta barokkitalosta, jonka runko on rakennettu 1400-luvun puolivälissä.


title: Tallinnan kaupunginteatteri

text: Vuonna 1970 Voldemar Panson seuraajaksi tuli hänen oppilaansa Mikk Mikiver ja vuonna 1974 Kalju Komissarov. Vuonna 1975 avattiin näyttämöksi pieni sali ("väike saal") ja vuonna 1983 kellarissa sijaitseva kaminasali ("kaminasaal"). Samana vuonna Tallinnan täytäntöönpaneva komitea päätti rakentaa Nuorisoteatterille suuren salin, jonka piti valmistua 25-vuotisjuhlavuodeksi vuonna 1990. Laulavan vallankumouksen alku kuitenkin keskeytti rakennustyöt ja osittain myös teatterityön.


title: Tallinnan kaupunginteatteri

text: Viron tasavallan palauttamisen jälkeen vuonna 1992 alkoi teatterin uusi aikakausi, kun johtoon tulivat pääohjaaja Elmo Nüganen ja teatterinjohtaja Raivo Põldmaa. Neuvostoaikainen nuorisoteatteri muuttui virallisesti Tallinnan kaupunginteatteriksi vuonna 1994.


title: Tallinnan kaupunginteatteri

text: 21. toukokuuta 1992 esitettiin ensimmäinen ohjaus pitkään aikaan, kun teatterin ullakolla eli nykyisessä Taivassalissa (Taevasaal) esitettiin Madis Kalmetin ohjaama "Lollprints" ("Hulluprinssi"), joka on Henning Mankellin Elgard Jonsonin samannimiseen kirjaan perustuva alkujaan ruotsinkielinen näytelmä "Tokfursten". Näytelmän pääosassa oli Jaan Tätte, joka on ollut useissa kaupunginteatterin produktioissa.


title: Georgina García Pérez

text: Georgina García Pérez (s. 13. toukokuuta 1992 Barcelona, Espanja) on espanjalainen tennispelaaja. Hän on voittanut urallaan yhden WTA-turnauksen nelinpelissä.


title: Georgina García Pérez

text: García Pérez pelasi ITF-ammattilaiskiertueella teini-ikäisenä muutaman vuoden mutta piti parin vuoden tauon ja palasi 22-vuotiaana takaisin. Vuoden 2015 ja toukokuun 2017 välisenä aikana hän voitti kymmenen ITF-turnausta ja nousi maailmanlistalla 200 parhaan joukkoon sijalle 146 huhtikuussa sen jälkeen, kun hän oli pelannut WTA-turnauksen pääsarjassa ensimmäisen kerran Budapestissä ja Charlestonissa. García Pérez pelasi ensimmäisen kerran grand slam -turnauksen pääsarjassa Ranskan avoimissa 2018, jonne hän pääsi mukaan karsintojen kautta.


title: Tukkikärsäkkäät

text: Tukkikärsäkkäät ("Hylobius") on kovakuoriaisten lahkoon kuuluva kärsäkässuku. Sukuun kuuluu yli sata lajia, mutta lajimäärä vaihtelee eri lähteissä.


title: Kita Kita

text: Kita Kita on vuonna 2017 ensi-iltansa saanut filippiiniläinen tagaloginkielinen elokuva, jonka ohjasi Arlene Flerida Calvo.


title: Baulet

text: Baulet ovat baulen kieltä puhuva, akaneihin kuuluva kansa Norsunluurannikolla ja Ghanassa. He ovat läheistä sukua anjeille. Baulet ovat Norsunluurannikon suurin etninen ryhmä (23 % vuonna 1998). Heitä arvoidaan olevan lähes kaksi miljoonaa henkeä.


title: Baulet

text: Baulet olivat legendan mukaan ašantiryhmä, joka muutti kunigatar Awura Pokun johdolla Bandama- ja Nzijokien väliselle alueelle 1700-luvun puolivälissä. Nykykäsityksen mukaan he ovat saaneet alkunsa nykyisen Ghanan länsiosista 1600–1700-luvuilla muuttaneista akaniryhmistä. Ranskalaiset kukistivat baulejen vastarinnan lopullisesti vuonna 1915.


title: Baulet

text: Kansan perinteinen elinkeino on trooppinen kuokka- ja kaskiviljely. Tärkeimmät viljelykasvit ovat jamssi, taaro, banaanit, maniokki, hirssi, durra, fonio ja maapähkinä. Myytäväksi kasvatetaan öljy- ja kookospalmua, kaakaota, sokeriruokoa, ananasta ja kautsua.


title: Baulet

text: Baulet ovat kuuluisia puisista ihmis- ja eläinhahmoisista veistoksista ja naamioistaan. Heillä on rikas musiikkiperinne. Sukujärjestelmä on pääosin matrilineaarinen. Suuri osa bauleista harjoittaa perinteistä uskontoa. Osa on katolisia ja protestantteja tai kaupungeissa muslimeja.


title: Magnus (herttua)

text: Magnus tai Maunu oli tanskalainen Holsteinin herttua, joka sai Liivinmaan sodan yhteydessä Läänenmaan-Saarenmaan piispan arvon ja territorioita Saarenmaalla. Myöhemmin hän liittoutui Moskovan Venäjän tsaarin Iivana Julman kanssa, jolta hän sai tsaarin vasallina Liivinmaan kuninkaan arvonimen. Magnus soti Venäjän puolella Ruotsia ja Puolaa vastaan, kunnes hän vuonna 1578 vaihtoi puolta. Kuninkaan arvosta luopunut Magnus kuoli köyhänä vuonna 1584.


title: Magnus (herttua)

text: Magnus syntyi vuonna 1540 Kööpenhaminan linnassa. Hänen veljensä oli Tanskan kuningas Fredrik II, ja omalta Magnus oli alun perin arvoltaan Holsteinin herttua. 19-vuotiaana hän sai veljeltään Saarenmaan-Läänemaan piispa Johannes von Münchhausenille aiemmin kuuluneet alueet, jotka oli myyty Tanskalle. Magnus purjehti Kuressaareen keväällä 1560. Hänellä oli mukanaan 400 palkkasoturia ja viisi laivaa, ja hän hallitsi herttuakuntaansa Kuressaaresta, joka sai häneltä kaupunginoikeudet vuonna 1563. Vuonna 1560 Magnuksesta oli tullut myös Saarenmaan-Läänenmaan ja Kuurinmaan uusi piispa. Vuonna 1564 Tanskan kuningas osti Liivinmaan ritarikunnan omistamat alueet Saarenmaalta ja luovutti ne herttuakunnalle. Tanskan toimet olivat osa Liivinmaan sodan ensimmäistä vaihetta. Moskovan Venäjän oli hyökännyt Liivinmaalle vuonna 1558, ja pian myös muut ulkovallat, kuten Tanska, Puola ja Ruotsi ottivat haltuunsa romahtavan ritarikuntavaltion entisiä alueita.


title: Magnus (herttua)

text: Tanska ja Puola olivat olleet sodassa Ruotsia vastaan Liivinmaan sodan alkuvaihetta seuranneen Pohjoismaisen seitsenvuotisen sodan aikana vihollisia, mutta Juhana III:n syöstyä mielisairaan Eerik XIV:n vallasta Ruotsi solmi rauhan ensin Puolan kanssa vuonna 1568 ja Tanskan kanssa vuonna 1570. Venäjällä kehitys huolestutti, ja maa tavoitteli laajempia omistuksia Liivinmaalla. Liittolaisia Venäjä haki Liivinmaalta diplomatian avulla. Ainut venäläisten kanssa yhteistyöstä kiinnostunut oli Magnus-herttua, joka saapui Moskovaan vuonna 1570. Moskovassa Magnus sai loisteliaan vastaanoton, ja hän alistui Venäjän tsaarin Iivana Julman vasalliksi. Tsaarilta hän sai arvonimen Liivinmaan kuningas. Magnus itse käytti tittelistään muotoa "Magnus, Jumalan armosta Liivinmaan kuningas ja lättiläisten ja virolaisten maiden herra". Magnus solmi avioliiton tsaarin sukulaisen kanssa.


title: Magnus (herttua)

text: Venäläisten kanssa nyt liittoutunut Magnus saapui uudestaan Liivinmaalle kesällä 1570. Hän johti 25 000:n miehen venäläisarmeijaa, jonka mukana oli myös saksalaisia palkkasotilaita. Joukot alkoivat piirittää Ruotsille kuulunutta Tallinnaa, jonka puolustajia johti Klaus Henrikinpoika Horn. Myös ruton koettelemaksi joutunut kaupunki kesti kuitenkin seitsemän kuukauden piirityksen. Venäläisten oli jätettävä piirityksensä krimintataarien poltettua Moskovan vuonna 1571. Voitettuaan tataarit venäläisjoukot kuitenkin palasivat seuraavana vuonna. Joukot valtasivat joitakin ruotsalaisten hallussa olleita linnoituksia, ja suurempi Magnus-herttuan johtama hyökkäys koitti vuoden 1575 alussa. Tallinnan esikaupunkeja ja Vanha-Pärnu hävitettiin. Joukot palasivat Venäjälle jälleen vuonna 1576, jolloin hävitettiin Läänemaata, Saarenmaata ja Padisen luostari. Myöhemmin Magnus osallistui venäläisten hyökkäykseen Liivinmaan eteläosia vastaan. Vuonna 1578 hän loikkasi venäläisten puolelta puolalaisten puolelle. Magnus luopui kuninkaan arvosta ja asettui Kuurinmaan hiippakuntaan. Loppuelämänsä Magnus vietti alituisessa rahapulassa, ja hän kuoli vuonna 1583 Piltenessä.


title: Agiasmátin Pyhän Ristin kirkko

text: Agiasmátin Pyhän Ristin kirkko ("Kunniallisen ja eläväksitekevän ristin kirkko", ) on bysanttilaisaikainen kirkko Tróodos-vuoristossa Kyproksen saarella lähellä Platanistásan kylää. Se on yksi Tróodoksen maalatuista kirkoista, jotka ovat Unescon maailmanperintökohde.


title: Agiasmátin Pyhän Ristin kirkko

text: Kirkko on omistettu Pyhälle Ristille. Se on rakennettu 1400-luvulla ja toimi alun perin paikalla olleen luostarin kirkkona. Kirkon nimen "Agiasmáti" viittaa oletettavasti kirkon lähellä olevaan pyhitettyyn lähteeseen. Toisaalta sen on ehdotettu viittaavan samannimiseen paikkaan Vähässä-Aasiassa, josta alueelle olisi voinut tulla asuttajia. Kirkko liitettiin maailmanperintöluetteloon vuonna 1985.


title: Agiasmátin Pyhän Ristin kirkko

text: Kirkko sijaitsee noin viisi kilometriä Platanistásasta pohjoiseen. Kirkkorakennus on yksilaivainen, ja siinä on Tróodoksen kirkoille tyypillinen lumen painolta suojaava jyrkkä puurakenteinen harjakatto. Kirkon seinämaalaukset ovat valmistuneet vuonna 1494, ja ne kuuluvat Kyproksen edustavimpiin kyseiseltä vuosisadalta. Maalaukset esittävät laajalti "Uuden testamentin" tapahtumia ja Pyhän Ristin vaiheita.


title: Neljän Ruusun diskografia

text: Tämä on suomalaisen Neljä Ruusua -yhtyeen diskografia.


title: Árakaksen Neitsyt Marian kirkko

text:
Árakaksen Neitsyt Marian kirkko () on bysanttilaisaikainen kirkko Tróodos-vuoristossa Kyproksen saarella lähellä Lagouderán kylää. Se on yksi Tróodoksen maalatuista kirkoista, jotka ovat Unescon maailmanperintökohde.
Kirkko on omistettu Neitsyt Marialle ("Panagía Arakiótissa"). Se on rakennettu 1100-luvulla ja toimi alun perin paikalla olleen luostarin kirkkona. Nimi "Árakas" saattaa viitata alueella kasvaneisiin herneisiin ("arakás"). Luostarin toiminta jatkui 1800-luvun alkupuolelle saakka. Kirkko liitettiin maailmanperintöluetteloon vuonna 1985.